Ишдан қолиш учун қалбаки бармоқ излари - BBC News O'zbek\nИшдан қолиш учун қалбаки бармоқ излари\nҚувайт махсус хизматлари ишга бормаган ва ишда эканлигини кўрсатиш учун ҳамкасблари орқали силикон бармоқ изларидан фойдаланган 38 ходимга нисбатан иш очган. Давлат хизматчилари шу йўсинда биометрик текширув хизматини алдаган.\nМаълум бўлишича, ўзини ишга боргандек кўрсатиш учун айрим ходимлари силикон орқали бармоқ излари нусхасини яратган. Ишхонадаги бошқа ҳамкасби орқали сохта "бармоқ"ни бериб юборишган.\nХодимларнинг ишхонага келганлигини текширувчи автоматик қурилмага сохта бармоқ излари қўйилган ва тизимда ходимнинг ишга келганлиги қайд этилган.\nУшбу тизим ходимларнинг юзини ҳам суратга туширишни талаб қилади. Бироқ ишга борганлигини сохталаштирганлар расмга тушмаган. Нима учун расм йўқлигининг тагига етмоқчи бўлган текширувчилар қалбакилаштириш тизимини фош қилган.\nҚувайт давлат хизматларида мамлакат аҳолисининг бешдан бир қисми ишлайди. Аксар қувайтликлар асосан хорижликлар банд қилган хусусий сектордан кўра, давлат ишларида фаолият юритишни афзал билади.\nҚувайт ҳукумати ишга келмаслик ва "арвоҳ" ишчилар катта муаммо бўлган давлат секторидаги иш ўринларини ислоҳ қилишга ҳаракат қилмоқда. 2011 йил чиқарилган расмий ҳисоботга кўра, давлат хизматчиларининг фақат ярмигина ишга келган.\nЎтган йили кўрилган қаттиқ чоралар доирасида ҳукумат 900 ходимнинг маошини ишга келмагани учун тўхтатган. Бир ҳолатда ходим 10 йилдан кўпроқ вақт ишга келмаганига қарамасдан ойлик олиб юраверган.\nЯна бир ходим иш берувчининг хабарисиз чет элда 1,5 йил юрган. У бошлиғига нима сабабдан хорижда яшагани борасида тушунтириб ҳам ўтирмаган.\nБироқ бу борада рекорд 23 йил ишга бормасдан маош олган ҳиндистонлик ўқитувчи томонидан ўрнатилган.


Абул Мунтаҳо Аҳмад ибн Муҳаммад ал-Мағнисовийнинг ҳаёти ва ижоди — XOJA BUXORIY O'RTA MAXSUS BILIM YURTI\nАбул Мунтаҳо Аҳмад ибн Муҳаммад ал-Мағнисовийнинг ҳаёти ва ижоди\nАбул Мунтаҳо Аҳмад ибн Муҳаммад ал-Мағнисовийнинг\nҳаёти ва ижоди\nАбул Мунтаҳо куняси билан машҳур бўлган “Фиқҳул акбар” китобининг шориҳларидан бири ҳисобланган мазкур олимнинг тўлиқ исми Мавло Абул Мунтаҳо Шаҳобиддин Аҳмад ибн Муҳаммад Мағнисовий ал-Мотуридий ал-Ҳанафий (раҳматуллоҳи алайҳи) бўлиб, ҳозирги Туркия ҳудудида жойлашган Мағнисо шаҳрида таваллуд топган.\nИмом Мағнисовийнинг таржимаи ҳоли келтирилган манбаларга қаралганда у кишининг ёзган таснифотлари унчалик кўп эмаслигини кўришимиз мумкин. Шу ўринда Имом Мағнисовийга оид икки асарни алоҳида қайд этиб ўтишимиз лозим.\nШарҳул фиқҳул акбар.\nИзҳорул маъоний фи шарҳи ҳирзил амоний.\nУ киши ақида бўйича мотуридия ва фиқҳ бўйича ҳанафия мазҳабида бўлган. У кишининг таваллуд санаси ҳақида манбаларда деярли маълумотлар учрамайди. Лекин кўпчилик жумладан, Шайх Исмоил Пошшо Бағдодий, Умар Куҳало ва Саййид Муҳаммад Боқир Ҳужжатий каби олимларнинг фикрига кўра у киши ҳижрий 1090 йил, милодий 1679 йилда вафот этган.\n “Мавло” сўзи луғатда “озод қилинган қул” маъносини билдиради. Таржима ҳоллар илми билан шуғулланувчи (биограф) олимлардан фақат Хожи Халифа олимни шу ном билан атаган. Эҳтимол шориҳ озод қилинган қуллардан бири бўлгандир.\n Шориҳнинг куняси “фиқҳул акбар”га ёзган шарҳининг аввалида зикр қилинган. Шунингдек, Хайриддин Зирклий олимнинг таржимаи ҳолини баён қилиш асносида айнан мана шу “Абул Мунтаҳо” кунясини келтирган. Эҳтимол унинг Мунтаҳо исмли фарзанди бўлгандир. Фарзанди бўлмаган тақдирда ҳам, кўпчилик олимлар унинг мана шу куня билан машҳур бўлганлигини таъкидлаганлар.\n Биограф олимлардан фақат Хайриддин Зирклий уни ушбу лақаб билан атаган.\n Аҳмад ўзининг Муҳаммад эса отасининг исми. Манбаларда боболарининг номлари қайд этилмаган.\n Мазкур шаҳарда қўлёзма асарлар ва китобларга бой улкан кутубхона мавжуд бўлган.\n Ушбу китобнинг ёзилиши қачондан бошлангани ҳақида маълумотлар йўқ. Аммо асарнинг ҳижрий 939 ёки 989 йилда тамомлангани ҳақида маълумотлар бор.\n Ушбу китоб Имом Шотибийнинг қироат илмларига бағишланган асос асари “ҳирзул амоний”нинг шарҳи бўлиб, унда қироат илми ҳақида баҳс юритилади.\n Бунга сабаб шундай буюк олимнинг таваллуд санаси ҳақида замон (дошлари) нинг бехабарлигидир.\n Хайриддин Зирклийнинг фикрига кўра у киши ҳижрий 1000 йил, милодий 1592 йилда вафот этган. Аммо Хожи Халифа “кашф аз-зунун” асарида “фиқҳул акбар” китобининг шориҳлари ҳақида маълумот берар экан олимнинг вафот этган санаси ҳақида ҳеч қандай маълумот келтирмаган.\nЎткирхон Маҳмудов, ўқитувчи\nPrevious ВАТАНПАРВАРЛИК -МУҚАДДАС БУРЧ\nNext “Рамазон кириши…” ҳақидаги уйдирма ҳадис


05:00 / 28.02.2017 1641 pdf Ўқиш режими + -\nМаънавий жиноятлар ҳақида сўз кетар экан, уларнинг моддий, яъни, жисмонан ҳис этиладиган жиноятдан ҳам ёмонроқ эканлигини таъкидламоғимиз лозим бўлади. Моддий нарсаларга кўникиб, ҳамма нарсани фақат моддага-ҳис этилувчи нарсага боғлаб қўйган инсонлар ўйлаб чиқарган қонунлар бўйича иш кўрилганда катта адолатсизликлар вужудга келади. Бир киши иккинчи кишини бир шапалоқ урса ёки кийимини йиртса, жиноятчи ҳисобланиб, қамалиши турган гап. Аммо ўша одам иккинчисига нисбатан маънавий жиноят қилса, яъни, беодоб гапи билан ёки ғийбати ва бўҳтони билан юраги хасталаниб йиқилишига, баъзан бу дунёдан кўз юмишига сабаб бўлса, жазосиз қолаверади. Тўғри, ҳозирги пайтда демократия ривожланган давлатларда биз ушбу мақолада сўз юритмоқчи бўлган бўҳтонга нисбатан жазо чоралари йўлга қўйилмоқда. Аммо унга эришиш учун туҳматга дучор бўлган инсон жуда кўп уриниши зарур. Маҳкамага ариза қилиши, ишнинг ортидан югуриши ва бошқа тадбир-чоралар қўллаши лозим. Иши юришиб даъвосида ютиб чиққан тақдирда ҳам, бўҳтончига арзимаган жазо берилади.\nЭнди жамиятдаги бу хасталикларни илоҳий, исломий қонунлар қандай муолажа қилишини кўриб чиқайлик. Аввало маънавий жиноятлар инсон ҳуқуқларини қўпол равишда поймол қилиш эканини таъкидлаб ўтмоқ лозимдир. Чунки, бу жиноятлар одатда кишиларнинг обрўйини тўкишга сабаб бўлади. Инсоннинг обрўйини тўкиш эса, Ислом дини таълимотлари бўйича, катта жиноят сифатида баҳоланади. Бир одамни беобрў қилиш уни ўлдириш ва молу мулкини тортиб олиш билан тенг ҳисобланади.\nИмоми Термизий Абу Ҳурайра розияллоҳу анҳудан ривоят қилган ҳадисда Пайғамбаримиз саллоллоҳу алайҳи васаллам:"Мусулмон киши бошқа мусулмонга борлигича ҳаромдир: қони ҳам, обрўйи ҳам ва моли ҳам", дейдилар.\nДемак, бир мусулмоннинг иккинчи мусулмонни ўлдириб, қонини тўкиши, молини ўғирлаб ёки тортиб олиши қанчалик гуноҳ бўлса, обрўйини тўкиш ҳам шунчалик гуноҳдир. Шунинг учун ҳам Исломда одамларнинг обрўйини тўкишга сабаб бўладиган ғийбат, чақимчилик, бўҳтон каби маънавий жиноятлар гуноҳи кабира, яъни, катта гуноҳ ҳисобланиб, гуноҳкорни оқибатда аянчли азоб-уқубатлар кутади. Бундай кишилар ҳар қанча тавба қилсалар ҳам, Аллоҳ уларнинг гуноҳларини кечирмайди. Чунки, бу гуноҳни кечириш-кечирмаслиги улардан зарар кўрган, улар томонидан обрўйи тўкилган кишиларнинг розилигига боғлиқ бўлади. Ушбу маъно маънавий жиноятлардан бири бўлмиш ғийбат мисолида қуйидаги ҳадиси шарифда баён этилган бўлса-да, ҳукм барча маънавий жиноятлар учун умумийдир. Имом Ибн Абид-Дунё ривоят қилган ҳадисда қуйидагилар баён қилинади: "Расулуллоҳ саллоллоҳу алайҳи васаллам: "Ғийбат зинодан ёмонроқдир", дедилар. "Нима учун?" деб сўралди. У зот: "Бир киши зинодан сўнг тавба қилса, Аллоҳ қабул этади. Аммо ғийбатчининг гуноҳи унинг "биродари" (ғийбат қилинган шахс) кечирмагунча мағфират қилинмайди", дедилар.\nМаънавий жиноят қурбони-обрўйи тўкилган шахснинг, ғийбат туфайли, инсоний ҳуқуқи поймол қилинади. Аллоҳ Таоло Ўзининг ҳаққига бандаси тажовуз қилса кечиради. Аммо бошқа бир банданинг ҳаққига тажовуз қилинган пайтда ўша ҳақ эгаси кечирмагунча, мағфират қилмайди.\nЭнди мақсадга кўчайлик-да, асосий мавзуимиз-бўҳтон ҳақида сўз юритайлик. Аввало, бўҳтон ўзи нима эканлигини яхшилаб билиб олишимиз зарур. Шу мақсадда Пайғамбаримиз Муҳаммад саллоллоҳу алайҳи васалламнинг суннатларига мурожаат қиламиз. Имоми Термизий Абу Ҳурайра розияллоҳу анҳудан Пайғамбаримиз саллоллоҳу алайҳи васаллам билан саҳобалар ўртасида бўлиб ўтган қуйидаги суҳбатни ривоят қиладилар: «Расулуллоҳ саллоллоҳу алайҳи васаллам: "Ғийбат нималигини биласизларми?, деб сўрадилар. Саҳобалар: "Аллоҳ ва Унинг Расули билувчироқ", дедилар. У зот: "Биродарингни унга ёқмаган нарса билан зикр қилишинг", дедилар. Шунда: "Айтинг-чи, мен айтадиган нарса биродаримда бўлса-чи?", дейилди. Пайғамбаримиз саллоллоҳу алайҳи васаллам: "Агар айтган нарсанг унда мавжуд бўлса, бу, батаҳқиқ, уни ғийбат қилганингдир, агар айтганинг бўлмаса, унга бўҳтон қилганингдир," дедилар.\nДемак, бир одамни орқасидан, ўзи йўқ пайтида, ўша одамга ёқмайдиган гаплар билан эслаш ғийбат бўлади. Ғийбат гуноҳи кабира, катта гуноҳлар қаторига киради. Ғийбатчига тайин қилинган азобларни эшитган одамнинг ҳам вужуди титраб кетади. Бўҳтон эса, бир кишини айблаш учун унинг ўзида йўқ иллатлар билан айблаш экан. Энди бу нарса ғийбатдан неча марта катта гуноҳ эканини тасаввур қилиб олса бўлади. Шаръий манбаъларга мурожаат қилганимизда, ғийбат билан бўҳтоннинг бир-бирига яқин жойга, айнан бир бобларга қўйилганини кўрамиз. Аммо, ғийбат тўғрисидаги маълумотлар, воқеъликдан келтирилган мисоллар кўп бўлгани ҳолда, бўҳтон ҳақидаги бундай маълумотлар нисбатан оз учрайди. Бу ўша пайтларда, Ислом дини тарқалишидан аввалги, олам жаҳолат ботқоғига ботган дамларда, барча разолатлар ривож топган бир замонда ҳам бўҳтон қилишга, бир одамни ўзида йўқ иллат билан айблашга журъат қиладиганлар оз эканлигига далолатдир. Ҳар қандай қабиҳликни киприк қоқмай қила берадиган жоҳилий инсоннинг ҳам бўҳтонга келганда журъат эта олмай қолишини кўрсатади. Ўша пайтларда бўҳтон қилиб бир одамнинг обрўйини тўкиш тор доира билан чегараланган. Яъни, бир қабила, қишлоқ ва шаҳар миқёсидан ташқарига чиқмаган.\nАммо ҳозир-чи? Ҳозир бўҳтон шундай кўпайди-ки, уни чегаралаб олишнинг сира имкони йўқ. Кичик бир бўҳтон эндиликда бир зумдаёқ бутун дунёга тарқалмоқда. Энг ачинарлиси, шов-шувларга сабаб бўладиган бундай бўҳтончилик билан асосан ҳукуматлар, расмий идоралар, давлат раҳбарлари ва оммавий ахборот воситалари шуғулланмоқда. Улар хоҳлаган пайтларида ўзларига ёқмай қолган ҳар қандай инсонни бўҳтонга кўмиб ташламоқдалар. Ҳолбуки, ўша ҳукумат, расмий идора ёки давлат раҳбарларининг бош вазифаларидан бири-фуқароларни жиноятлардан асраш, жумладан маънавий жиноятлардан ҳимоя қилиб, уларнинг обрўларига гард юқтирмасликдир. Бу ҳолнинг тескариси, яъни, маънавий жиноятларнинг тепасида туриш, таъбир жоиз бўлса, сувни тепасидан лойқалатиш собиқ Совет Иттифоқи юритган сиёсат мисолида тажрибадан ўтказилди. Миллионлаб бегуноҳ одамларга ватан хоини, халқ душмани, ўғри, талончи, руҳий касал, нашаванд каби тамғалар босилди. Уларнинг обрўларига путур етказилди, бутун дунё олдида шарманда қилинди. Ҳеч қандай айби бўлмаган кишилар қамалди, азоб-уқубатларга дучор қилинди, кўплари ўлдириб юборилди. Ўн йиллар мобайнида халқнинг асл фарзандлари бўлган мўътабар уломоларнинг, аҳли илм, аҳли қаламнинг покиза номларини бўҳтон балчиғи билан булғашга ҳаракат қилинди. Қуёш юзини булут узоқ вақт тўса олмаганидек, маънавий жиноятчилар ҳукмронлигига ҳам путур етди. Ҳақиқий жиноятчи, ватан хоини, ўғри, талончи, руҳий касал ва нашавандлар аслида ўша зулмларни амалга оширган коммунистлар эканлиги равшан бўлди.\nЛекин, афсуски, ҳеч ким ушбу жиноятлари учун давлат томонидан жазолангани йўқ. Ҳатто ўн йиллар давомида муттасил кишиларга бўҳтон ёғдириш билан машғул бўлган рўзнома ва журналлар ҳам, биз ўша пайтда юқоридан келган буйруқни бажарганмиз, деб энг арзимаган жазо, расмий узр айтишдан ҳам бош тортмоқдалар. Бу эса, ўз навбатида, жамият ҳаётига салбий таъсир кўрсатади. Аввало, кишиларда адолатсизлик қаршисида ожизлик руҳини кучайтиради. Қолаверса, бугунги куннинг бўҳтончиларига куч-қувват бағишлайди. Улар, мабодо бизнинг бошимизга ҳам шундай ҳолат келиб қолса, ўша замоннинг талаби шу эди, юқоридан бўлган буйруқни бажарганмиз, деб жавоб бераверамиз, дейишади-да, бегуноҳ одамлар устидан бўҳтон тоши ёғдиришда давом этиб, уларга қора чаплайверадилар. "Адолат қани? Наҳотки, инсон ҳаққини топтаганлар, шунчалик маънавий жиноят қилганлар бемалол яшаб ўтаверса, ўлиб, қутулиб кетаверса?!", деб ўйлашингиз мумкин. Бундай жиноятларга Ислом дини таълимотлари бўйича қандай жазо чоралари белгиланган?, деган савол туғилиши ҳам табиий. Ислом таълимотлари бўйича, бундай жиноятларга, хусусан бўҳтонга бу дунёда энг қаттиқ жазолар тайин қилинган. Бўҳтончи бу дунёда жазосини олмасдан ўлиш билан қутулиб қолмайди. У дунёда ҳам бўҳтони учун азоблар бир неча бор оширилиб берилади.\nМисол учун, ҳозирги кунда энг кўп тарқалган бўҳтонлардан бирини-кишиларни зинода айблаб бўҳтон қилишни олиб кўрайлик. Аллоҳ Таоло бу жиноятнинг жазоси ҳақида Нур сурасида қуйидаги оятни туширган: "Покиза аёлларга бўҳтон тошини отиб, сўнгра тўртта гувоҳ келтирмаганларни саксон дарра уринглар, гувоҳликларини абадий қабул қилманглар ва улар фосиқлардир". (Нур сураси,4).\nГарчи ояти каримада покиза аёллар тилга олинган бўлса ҳам, ҳукм эркакларни ҳам ўз ичига олади. Демак, бирор кишини зинода айблаётган одам, ушбу қабиҳ иш бўлаётганини ўз кўзи билан кўрган тўрт кишини гувоҳликка олиб келиши шарт. Яна шуни таъкидлаб айтиш керакки, ҳар кимнинг гувоҳлиги ҳам қабул қилинаверилмайди. Қози гувоҳларнинг кимлигини албатта текшириб кўради. Фисқу фасоди, ёлғончилиги, шариатга хилоф иши билан бузғунчиликда бўлганларнинг гувоҳлиги қабул қилинмайди. Тўртта гувоҳ олиб кела олмаган (ёки гувоҳлардан бирортаси гувоҳлик беришга лаёқати бўлмаган) одам бўҳтончи бўлиб чиқади. Шунда унга ҳам, гувоҳларига ҳам бўҳтончилар сифатида жазо берилади. Аввало, жамоатчиликни тўплаб, уларнинг жиноятлари кўпчилик олдида эълон қилинади ва ўша ернинг ўзида саксон даррадан урилади. Сўнгра ишончни йўқотган шахслар сифатида умрлари бўйи уларнинг гувоҳликлари ҳеч бир нарсада қабул қилинмайди. Бу эса, ўзини билган одам учун энг катта жазодир. Қисқача қилиб айтганда, бундай одам жамиятда тирик мурдага айланади. Ва ниҳоят ўша бўҳтончи "фосиқ", деб эълон қилинади. Агар бундай катта гуноҳни қилган одам мазкур жазоларни тортгандан кейин яна тавба қилмоқчи бўлса, аввал жамоатчилик ҳузурида ўзини ёлғончи-бўҳтончи деб эълон қилиб, жабрланган шахсни оқлаб-мадҳ этиб гапириб, ундан узр сўраши лозим.\nЭҳтимол шунга ўхшаш қатъий жазо чораларининг йўқлиги бугунги кунда бўҳтончиларнинг тегирмонига сув қуяётган бўлса керак. Лекин бўҳтончилар ҳам, бошқалар ҳам, яхши билиб қўйишлари лозимки, бўҳтончи бу дунёда жазодан қутулиб қолса-да, охиратда қутула олмайди. У ернинг қонунлари қатъий, жазоси одил, миршаблари қаттиққўл. Бўҳтончиларнинг охиратдаги жазоси аввалдан коинотнинг сарвари Муҳаммад саллоллоҳу алайҳи васалламнинг тилларидан тайин этиб қўйилган. Имоми Табароний Абу Дардо розияллоҳу анҳудан ривоят қилган ҳадисда Пайғамбаримиз саллоллоҳу алайҳи васаллам: "Ким бир одамни айблаб, унда йўқ нарсани айтган бўлса, Аллоҳ Таоло уни айтган нарсасидан халос бўлгунча жаҳаннам оловида куйдириб туради", дейдилар. Бошқа бир ривоятда эса "қандоқ қилиб ҳам халос бўлар эди", дейилган.\nДемак, у одам абадий дўзах ўтида куйиб туради. Уламоларнинг айтишича, одам ҳар доим бир хилдаги азобни чекаверса, ўрганиб қолиш эҳтимоли бор экан. Шунинг учун дўзахиларнинг энг бадбахтларига алвон-алвон азоб берилар, бир азобга энди ўрганганда иккинчиси, аввалгисидан шиддатлироғи бошланар экан.\nХудди шу услубда жазоланадиган дўзахилардан бир тоифаси бўҳтончилардир. Улар аввалги ҳадисда зикр қилинган азобга энди кўникканларида бошқа тур азоб билан юзма-юз қоладилар. Имоми Абу Довуд Ибн Умар розияллоҳу анҳудан ривоят қилган ҳадисда Аллоҳ уларни "Аҳли дўзахнинг яраларидан оқиб тушган йирингдан бўлган масканга жойлаштиради", дейилган бўлса, бошқа бир ривоятда "Аллоҳ Таоло уларни қиёмат кунида ўтга солиб эритиши ҳақдир", дейилган.\nБўхтон нақадар даҳшатли жиноят эканлигини тўла англаш учун Имоми Аҳмад ибн Ҳанбал Абу Ҳурайра розияллоҳу анҳудан ривоят қилган ҳадисга назар солишнинг ўзи кифоя. У ҳадисда Пайғамбаримиз саллоллоҳу алайҳи васаллам: "Беш нарсанинг каффорати (ювиб юборадигани) йўқ: Аллоҳга ширк келтириш, ноҳақ одам ўлдириш, мўмин кишига бўҳтон қилиш, урушдан қочиш ва ёлғон қасам билан ноҳақдан мол ишлаб олиш", деганлар. Аллоҳга ширк келтириш ва ноҳақдан одам ўлдиришнинг нақадар катта жиноят эканлигини ҳамма яхши билади. Ушбу ҳадисда бўҳтон ҳам ўша гуноҳлар билан бир сафга қўйилмоқда. Маълумки, Аллоҳга ширк келтириш каффорати йўқ-кечирилмас гуноҳдир. Бўҳтон ҳам ана шундай гуноҳ эканини ушбу ҳадиси шарифдан билдик.\nИсломда, бўҳтончиларнинг бу дунёда тайин қилинган жазолар билан жазолаб, охиратда бўладиган жазодан шунчаки қўрқитиб қўйилавермайди. Балки жамоатчилик ҳам ушбу тажовузкорликка қарши курашга чақирилади. Чунки бўҳтон фақат жабрланган, яъни, бўҳтонга учраган шахсгагина зарар келтирмайди. Бўҳтондан бутун бошли жамият зарар кўради. Бўҳтончи золимлар баъзи ўзига ёқмаган шахслар устига бўҳтон тошини ёғдириб ёмонотлиқ қилганидан сўнг, жамоатчилик ҳам қўшилиб бўҳтонга шерик бўлаверса ёки индамай тураверса, бирин-кетин ҳамма бу балога учрайверади. Кишилар ўзига ёқмаганларни йўқотиш учун осон йўл топиб оладилар. Оқибатда яхшилар йўқ бўлиб, ҳамма нарса бўҳтончи, ёмонларнинг қўлига ўтиб қолади. Охир-оқибат у жамият таназзулга учрайди. Тараққиётдан орқада қолади ва бошқа мусибатларга гирифтор бўлади. Ана шунинг учун ҳам Исломда жамоатчилик бўҳтонга қарши фаол бўлишга чақирилади.\nИмоми Термизий Абу Дардо розияллоҳу анҳудан ривоят қилган ҳадисда Пайғамбаримиз саллоллоҳу алайҳи васаллам: "Ким ўз биродарининг обрўйини ҳимоя қилса, қиёматда Аллоҳ Таоло унинг юзини дўзах ўтидан ҳимоя қилади", деганлар. Демак, биродарини ғийбатчининг ғийбатидан, бўҳтончининг бўҳтонидан ҳимоя қилиш ҳар бир инсоннинг мусулмонлик бурчи экан. Ўзига бу дунёю у дунёнинг бахтини касб қилишга имкон берар экан.\nИмоми Абу Довуд Жобир ибн Абдуллоҳ ва Абу Талҳа Ансорий розияллоҳу анҳулардан ривоят қилган ҳадиси шарифда бир кишининг обрўйи ва ҳуқуқини ҳимоя қилмасликнинг ёмонлиги баён қилиниши билан бирга ҳимоя қилишнинг савоби ва яхшилиги ҳам баён этилади. Расулуллоҳ саллоллоҳу алайҳи васаллам: "Қайси бир мусулмон бошқа бир мусулмонга ҳуқуқи поймол қилинаётганда, обрўйи тўкилаётганда ёрдам бермаса, у Аллоҳнинг ёрдамига муҳтож бўлган жойда, Аллоҳ уни ҳам ёрдамсиз қўяди. Қайси бир мусулмон бошқа бир мусулмонга обрўйи тўкилаётганда ва ҳуқуқи поймол қилинаётган да унга ёрдам берса, у ёрдамга муҳтож бўлган жойда Аллоҳ унга ёрдам беради", деб марҳамат қиладилар.\nУшбу ҳадиси шариф ва шунга ўхшаш бошқа ҳадислардан, бўҳтонга учраган одамга ёрдам бериш, унинг обрўйини ҳимоя қилиш ҳар бир мусулмоннинг бурчи эканлиги ҳукми келиб чиқади.\nШундай экан, ёрдам бериш, ҳеч бўлмаса, жим туришнинг ўрнига, юқоридан буйруқ бўлди, деб бегуноҳ одамлар устига бўҳтон тошини ёғдирганларнинг ҳоли нима бўлади?! Ахир, уларларнинг, юқоридан буйруқ бўлган эди, деган баҳонаси ҳеч қаерда ўтмайди-ку?! Бу ҳақда собит исломий қоида бор: Пайғамбаримиз саллоллоҳу алайҳи васаллам: "Холиққа маъсият-гуноҳ бўладиган ишларда махлуққа итоат қилиш йўқ!", деганлар. Ушбу қоидага биноан ҳеч кимнинг, бу бировнинг буйруғи, деб Аллоҳнинг олдида гуноҳкор бўладиган ишни қилишга ҳаққи йўқ. Агар шундай ишни қилса, буюрган ҳам, буйруқни бажарган ҳам ўзига яраша жазосини тортади.\nАллоҳТаоло ҳаммамизни қуруқ бўҳтондан асрасин!\n05:00 / 28.02.2017 1521\n1196 12:04 / 01.12.2018\n1872 14:15 / 22.10.2018\n1709 05:00 / 28.02.2017


Масс-медиа фонди Васийлик кенгаши раиси ўринбосари, Ўзбекистон Республикаси Гендер тенглигини таъминлаш бўйича комиссияси аъзоси Саида Мирзиёева ўғил фарзандли бўлган. У ижтимоий тармоқлардаги саҳифаларида хабар қилишича, чақалоққа Шавкатжон деб исм қўйилган.\nШунингдек, у мамлакатда аёллар ҳуқуқлари бузилиши билан боғлиқ ҳолатлар юзасидан муносабат билдирган.\n«Мен муҳаббатнинг аёлларга барча дилхираликларга дош бериши ва кечиришига ёрдам берувчи куч экани ҳақида ўйлайман. Бахтли ва энг яхши дамларни кутиш, болалар ўсиб-улғайгунча ёнида бўлиш, уларга таянч бўлиш ва кейин тин олиш мумкин. Нима қилсак ҳам, бизни доим муҳаббат бошқаради.\nБу ошкора жамият сари ташланган яна икки катта қадам бўлади. Келинг, буни биргаликда амалга оширамиз», деган Саида Мирзиёева телеграмдаги саҳифасида.


Янгиобод туман ҳокими И.С.Матиевнинг ватанимиз мустақиллигининг 28 йиллик байрами муносабати билан туман халқига йўллаган байрам табриги » Янгиобод тумани ҳокимлиги расмий сайти\nЯнгиобод тумани ҳокимлиги » Янгиликлар » Янгиобод туман ҳокими И.С.Матиевнинг ватанимиз мустақиллигининг 28 йиллик байрами муносабати билан туман халқига йўллаган байрам табриги\nЯнгиобод туман ҳокими И.С.Матиевнинг ватанимиз мустақиллигининг 28 йиллик байрами муносабати билан туман халқига йўллаган байрам табриги\nАссалому алайкум азиз дўстлар, муҳтарам меҳмонлар!\nАввало, Сизларни барчамиз учун энг улуғ, энг азиз бўлган қутлуғ байрам - Мустақиллигимизнинг 28 йиллиги билан самимий табриклаб, ўзимнинг энг эзгу тилакларимни билдириб қоламан!\nБарчамизга яхши маълумки, истиқлолга эришган шукуҳли кундан эътиборан жонажон Ватанимизнинг кўп йиллик тарихида янги давр – эркинлик ва озодлик, миллий тикланиш ва тараққиёт даври бошланди.\nАйни кунларда Мустақиллик деб аталмиш улуғ неъматнинг қадр-қиммати, ҳаётимизда тутган ўрни ва аҳамияти халқимиз учун янада теранроқ маъно англата бошлади. Чунки бугунги кунда амалга ошаётган ислоҳотлар, қабул қилинаётган қонун, қарор, ҳуқуқий ҳужжатларнинг бари юрт фаровонлиги, халқ манфаатига хизмат қилиш мақсадида эканини вақт исботлади. Айнан ана шу истиқлол туфайли барчамиз эркин, бахтли ва фаровон ҳаёт кечириш, истеъдод ва қобилиятимизни руёбга чиқариш имконига эга бўлдик.\nЭндиликда, Ўзбекистон мустақил давлат сифатида мамлакатлар орасида ўзининг инсонпарвар, тинчликпарвар сиёсати билан дунёда муҳим ўрин эгаллаганлигини дунё жамоатчилиги тан олиб турибди.\nЭнг катта ютуғимиз юртдошларимиз дунёқараши ўзгарди, уларнинг онгу тафаккури юксалиб, сиёсий фаоллиги ошди. Шу боис ҳам, эндиликда халқимиз қабул қилинаётган қонунларга бефарқ эмас, ўтган йигирма саккиз йиллик давр миллатнинг, жамиятнинг, бутун бир мамлакатнинг, неча-неча авлодларнинг тақдирини, ҳаёт йўлини белгилаб берадиган давр бўлди. Шунинг учун ҳам бу кунни муқаддас билиб, катта тантаналар билан нишонлаймиз. Бу йилги улуғ айём “Жонажон Ўзбекистоним, мангу бўл омон!”деган эзгу ғоя асосида нишонланмоқда. Бу сўзларда халқимизнинг озод ва обод Ватанига садоқат изҳори бор. Зеро, мустақиллик эркин ва фаравон яшашни, бошқалардан кам бўлмаслик туйғусини дилимизга жо қилди.\nМуҳтарам Президентимиз раҳбарлигида миллий давлатчилигимизни, азалий қадрият ва урф-одатларимизни, муқаддас динимизни тиклаш, инсон ҳуқуқ ва эркинликларини таъминлаш борасида улкан ютуқларни қўлга киритаётганимизга ҳаммангиз гувоҳ бўлиб турибсиз.\nЮртбошимиз таъкидлаганларидек, ислоҳотларнинг халқимиз учун бўлиши, халқ бой бўлса, давлат бой бўлади деган ғоянинг устуворлиги, одамлар орасига кириб бориш, улар билан дилдан яқин бўлиш натижалари оз фурсатларда ўзининг бор салоҳиятини кўрсатди. Юртимиз қиёфаси ўзгарди. Одамларнинг яшаш тарзи, ўй-фикри ўзгарди, келажакка ишончи, ватанга бўлган муҳаббати ортди.\nДарҳақиқат, юртбошимиз раҳбарлигида 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ҳамда “Фаол инвестициялар ва ижтимоий ривожланиш йили” Давлат дастури билан уйғун ҳолда жамият ҳаётининг барча соҳаларида кенг қамровли ислоҳотлар амалга оширилмоқда. Изчил ислоҳотларнинг, босқичма-босқич тараққиёт йўлининг тўғри ва ҳаётий эканини юртимизнинг бугунги қиёфаси, одамларнинг муносиб турмуш тарзида ҳам яққол кўриш мумкин. Президентимиз ҳар бир инсон умид билан яшар экан, эртага эмас, шу бугун ниятига етишини, ҳаётидан, ҳар бир кунидан мамнун бўлиб яшашини истайди. Одамларни рози қилиш, уларнинг турмуш тарзини яхшилаш борасидаги ишлар юртимизнинг чекка ҳудудларини ҳам қамраб олмоқда. Чунки йиллар давомида қишлоқ ва маҳаллаларда аҳолини қийнаб келаётган муаммолар бор эдики, уларни ҳал этиш долзарблигича қолаётган эди. Шундай шароитда давлатимиз раҳбарининг ташаббуси билан “Обод қишлоқ” ва “Илғор ҳудуд” дастурлари ишлаб чиқилгани айни муддао бўлди. Албатта, амалга оширилаётган ислоҳотлар салмоғини туманимиз миқёсида оладиган бўлсак, фаолият кўрсатаётган тадбиркорлик объектлари, маъмурий бинолар, якка тартибда намунавий лойиҳалар асосида қурилган уй-жой бинолари, “Ёшлар келажагимиз” Давлат дастури доирасида ва янги иннавацион лойиҳалар асосида амалга оширилаётган ишлар истиқлол берган имкониятлардир.\nМамлакатимиз сиёсий, ижтимоий, иқтисодий, маънавий-маърифий соҳаларда шиддатли, жўшқин ҳамда жадал ислоҳотлар даврига кирди. Муҳтарам Президентимиз 30-31 январь кунлари Жиззах вилоятига ташриф буюриб, ҳар бир туман марказини намунали туман марказига айлантириш таклифини берди. Бу таклиф асосида туманни замонавий архитектура лойиҳаси ишлаб чиқилди. Лойиҳа асосида туманимизда ҳам кенг кўламли ишлар амалга оширилмоқда. Биргина мисол, яқин икки-уч йил муқаддам, ҳатто ўтган йили Янгиободга ташриф буюрган меҳмонлар бугунги ўзгариш кўламидан, қад ростлаётган замонавий турар жой бинолари, маданий маиший ва инфратузилма объектларини кўриб ҳайратланиши табиий. Янгиланаётган, замонавий ва кўркам қиёфа касб этаётган Янгиободимизнинг республикамизнинг файзли масканларидан бирига айланиб бораётгани қўлга киритаётган ютуқларимизнинг яққол исботидир. Бу билан ҳар қанча ғурурлансак арзийди.\nЙиллар давомида фақатгина лалмикор деҳқончилик ва асосан чорвачилик билан машғул бўлган аграр тармоғимизга бугун замонавий ва тежамкор технологиялар, хорижий инвестициялар, саноат ва ишлаб чиқариш кириб келиши натижасида иқтисодиётимиз ривожланиш йўлига кирди. Маҳаллий иқлим шароитимизга мос интенсив боғлар, токзорлар барпо этилди. Янги-янги инвесторлар билан ҳамкорлик учун имкониятлар эшиклари очилмоқда.\nТуманимизни 2019-2020 йилларда иқтисодий-ижтимоий ривожлантириш дастурига асосан қиймати 300 млрд сўмлик 51 та лойихалар амалга оширилиши белгиланган.\nЖумладан, саноат соҳасида 36,7 млрд сўмлик 3 та, қишлоқ хўжалиги соҳасида 228,8 млрд сўмлик 33 та, хизмат кўрсатиш соҳасида 19 млрд сўмлик 15 та лойихалар амалга оширилмоқда.\n2019-2020 йилларда ушбу лойихаларнинг амалга оширилиши натижасида 1430 та янги иш ўринлари яратилади.\nБундан ташқари, қишлоқ хўжалиги соҳасида тўғридан-тўғри хорижий инвестициялар жалб этилиб, қиймати 21 млн доллар бўлган агрокластерлар ташкил этиш лойихалари амалга оширилмоқда.\nТуманимизда қурилиш, ободонлаштириш соҳасида хам улкан ишлар амалга оширилмоқда. Жумладан, Қишлоқ жойларда аҳолининг яшаш шароитларини яхшилаш, уларни энг замонавий лойиҳалар асосидаги арзон уй-жойлар билан таъминлаш мақсадида олиб борилаётган ишлар ҳам жадал давом этмоқда. Жумладан, фуқароларнинг ўз маблағлари ва банк кредитлари ҳисобидан 3,4 млрд сўмлик 1 та кўп қаватли , 24 хонадонли уй-жой қурилмоқда.\n“Обод қишлоқ” дастури доирасида Янгиобод шаҳарчаси ва Баландчақир ва Дўстлик маҳаллаларини обод қилиш, шу билан бир қаторда бугунги кунда энг муҳим бўлган соғлиқни сақлаш, таълим-тарбия, табиий газ ва электр энергияси, ичимлик суви таъминоти, коммунал хизмат, йўл қурилиши соҳаларида мавжуд аҳволни ижобий томонга ўзгартириш бўйича олиб борилаётган ишлардан ҳам албатта хабардорсиз.\nЖумладан, Давлат бюджети маблағлари ҳисобига 950 млн сўмлик 80-ўринли янги мактаб, 2, 5 млрд сўмлик 70 ўринли мактабгача таълим муассасаси, 5 100 млрд сўмлик“Қишлоққурилишбанк”нинг янги биноси, 4,284 млн сўмлик Солиқ инспекцияси бўлимининг янги биноси курилаётган бўлса, Ҳомийлар маблағи ҳисобига 3,2 млд сумлик “Нуронийлар маскани” биноси, 3 млрд.сўмлик “Хотира майдони”, 1,7 млрд сўмлик 100 ўринга мўлжалланган енгил констуркцияли тикувчилик мажмуаси қурилди. Бундан ташқари, Газ бўлими биноси, Давлат хизматлари маркази, Истироҳат боғи қурилиши давом этмоқда. Болалар ва ўсмирлар спрт мактаби, 12- мактаб, Агроиқтисодиёт касб-ҳунар коллежи бинолари реконструкция қилинди.\nСув тармоқлари янгидан тортилмоқда. Туман марказида 2,4 км умумий фойдаланувчи йўллар, 2,0 км пиёдалар йўлакчалари қурилди. 2,4 км электр тармоқлари қуриш ва 3 дона янги трансформаторлар ўрнатиш ишлари давом этмоқда.70 дона тунги ёритиш чироқларини ўрнатиш ишлари амалга оширилди.\nМухтарам юртдошлар! Ушбу рақам ва фактлар ортидаги улкан меҳнат, сарфланаётган маблағларни кўз олдимизга келтирсак, улкан бунёдкорлик майдонига айланган Республикамизнинг энг олис чекка бир туманида олиб борилаётган бундай кенг кўламли ободончилик, бунёдкорлик, жадал ислоҳотларни кўриб, бутун мамлакат миқёсида амалга оширилаётган ишларнинг кўлами ҳақида тасаввур ҳосил қилишимиз мумкин.\nМаълумки, 2017-2021 йилларга мўлжалланган Ҳаракатлар стратегиясида назарда тутилган йўналишлар бўйича қилинаётган ишлар, эришилаётган натижаларни ҳар битта соҳада кўриб-билиб, гувоҳи бўлиб турибмиз. Бундан ташқари, Муҳтарам Президентимиз томонидан илгари сурилган 5 та муҳим ташаббус асосида ҳам қатор ишлар қилинмоқда.\nБиринчи ташаббус бўйича турли маданий-маърифий тадбирлар, кўрик-танловлар ташкил этилиб, истеъдодли ёшларни аниқлаб, улар билан алоҳида машғулотлар ўтказилмоқда.\nИккинчи ташаббус – ёшларни жисмоний чиниқтириш, уларнинг спорт соҳасида қобилиятларини намоён қилишлари учун зарур шароитларни яратишга йўналтирилган ишлар ҳам бир мунча жонланмоқда.Жумладан, жорий йилда Янгиободлик ёшлардан 108 нафари Республика ва халқаро мусобақаларда иштирок этиб 34 та, шундан, 10 та олтин, 15та кумуш ва 9 та бронза медали совриндорлари бўлиб қайтишди. Вилоят рейтингида эса 13-ўриндан 7-ўринга кўтарилди.\nУчинчи ташаббус бўйича туманимизда ташкил эитилган қатор компъютер саводхонлиги марказларидан ташқари, янги лойиҳалар асосида ҳар бир маҳалла фуқаролар йиғинларида ва таълим даргоҳларида алоҳида тўгараклар, компъютер марказлари ташкил этиш бўйича лойиҳалар ишлаб чиқилмоқда.\nТўртинчи ташаббус асосида ҳам бир қатор муҳим ишлар қилинмоқда. Жумладан туманимизда китобсевар, ижодкор ёшлар учун қулай шароит яратиш, китобхонлик маданиятини шакллантириш, китобхонларни қўллаб-қувватлаш, маҳаллаларда кутубхоналарни кўпайтириш борасида ҳам аниқ режалар ишлаб чиқилмоқда. Кенг аҳоли, айниқса ёшларимизнинг маънавиятини юксалтириш учун хизмат қилиши кўзда тутилган “Маънавият ва маърифат”маскани курилаётганлиги ҳам кувонарли ҳолдир.\nХотин-қизларни иш билан таъминлаш масаласини назарда тутувчи бешинчи муҳим ташаббус ижросини таъминлаш бўйича ҳам аниқ мақсадлар кўзланган қатор амалий ишлар қилинаяпти. Хусусан, хотин-қизларнинг бандлигини таминлаш, уларни оилавий ва хусусий тадбиркорликга жалб этиш мақсадида 310 нафар ишсиз хотин-қизлар аниқланиб, улар бандлиги таъминланади. Тижорат банклари томонидан 32 нафар тадбиркор аёлга 593 млн. сўм имтиёзли кредит маблағлари ажратилди. 1 та тикув цехи ташкил этилиб,100 нафар хотин-қизлар доимий иш жойига эга бўлади.\nБундан ташқари хотин-қизларни қўллаб- қувватлаш мақсадида 54 нафар ўта оғир шароитда яшовчи хотин-қизлар рўйхатга олиниб, уларга доимий равишда ёрдам қўрсатилмоқда. Жумладан, 22 нафарининг бандлиги таъминланди, 16 нафарига реабилитация воситалари берилди, 11 нафарига тиббий ёрдам ва 8 нафарига психологик ҳамда моддий ёрдамлар кўрсатилди. 21 нафар кам таъминланганларнинг уйи таъмирлаб берилди\nПрезидентимизнинг ташаббуси билан ташкил этилган 4 та секторда фаолият юритувчи ишчи гуруҳлар уйма-уй юриб аҳолининг турмуш шароитини мунтазам ўрганиб бориши натижасида кам таъминланган, ижтимоий ҳимояга муҳтож оилаларимизга маиший техника воситалари, қурилиш материаллари, озиқ-овқат кўринишидаги мурувват ёрдамлари бериб борилмоқда. Давлатимиз томонидан яратилаётган бундай инсонпарварлик ва имкониятлар учун албатта қалбимизда шукроналик билан амалга оширилаётган ислоҳотларга дахлдорлик туйғуси билан қарашга, Ватанимиз тараққиётига ўз ҳиссамизни қўшишга яъни “Ватан менга нима берди, деб эмас, мен Ватанимга нима бердим” деган ғоя билан яшашга бурчлимиз, шундай гўзал ва бетакрор, жаннатмакон юрт, шу Ватанда яшаб, фарзандлик бурчимизни адо этаётганимизга, унинг равнақига муносиб ҳисса қўшаётганимизга минг бора шукроналар айтишга ҳақлимиз.\nБиз тинчликни севадиган, қадрлайдиган халқмиз. Дилимиздаги орзу-ниятларнинг амалга ошиши, фарзандларимиз камоли, юртимиз тараққиёти ана шу неъматга боғлиқ экан, ҳозирги осойишта ҳаётимизнинг қадрига етмоғимиз керак. Афсуски, бу дунёда ўзгаларнинг ютуқларини кўролмайдиган кимсалар ҳам борки, бундайлардан доимо огоҳ бўлиш, ўз тинчлигимиз ва мустақиллигимизни асраб авайлаш ҳар биримизнинг бурчимиздир.\nАзизлар! Бугун юртимизда байрам шодиёналари, суюкли Ватанимиз 28 ёшда. Бу байрам халқимиз ҳаётида, ишида бахт ва омад, бебаҳо тинчлик етаклаб келгани рост бўлсин!\nСизларни яна бир бор Мустақиллик байрами билан чин дилдан муборакбод этиб, барчангизга тинчлик-тотувлик, бахт-саодат, хонадонингизга файзу барака тилайман.\nЮртимиз тинч, осмонимиз мусаффо, истиқлолимиз абадий бўлсин!


УКРАИНА ПРЕЗИДЕНТЛИГИГА ИККИ НОМЗОД ҚОЛДИ - Ўзбекистон овози газетаси\nУКРАИНА ПРЕЗИДЕНТЛИГИГА ИККИ НОМЗОД ҚОЛДИ\n31 март куни Украинада президентлик сайловларининг биринчи тури бўлиб ўтди. Сайлов бюллетенларида 31 нафар номзод номи кўрсатилган, лекин асосий кураш беш номзод ўртасида кечиши тахмин қилинганди.\nУкраина Марказий сайлов комиссияси овозларнинг 60 фоизини санаб чиққандан сўнг, ҳеч бир номзод етарлича овоз тўплай олмагани ҳақида расман маълум қилди. Яъни, қонунчиликка мувофиқ мамлакатда президентлик сайловларининг иккинчи тури ўтказиладиган бўлди.\n«Иккинчи тур бўлиб ўтади», дея хабар берди ТАСС Украина Марказий сайлов комиссияси раисининг сўзларига таянган ҳолда.\nМаълум бўлишича, президентликка номзод Владимир Зеленский дастлабки ҳисоб-китобларга кўра биринчи турда 32 фоиздан кўпроқ овоз олган, яна бир номзод Петро Порошенкони 18 фоизга яқин сайловчи қўллаб-қувватлаган. Сайловда етакчи деб қаралган номзодлардан яна бири «Батькивщина» партияси етакчиси Юлия Тимошенко эса 14 фоиздан кўпроқ овоз тўплагани айтилмоқда.\nБиринчи тур натижаларига кўра, етакчилик қилаётгани таъкидланаётган Владимир Зеленский ҳақида нималарни биламиз?\nУ 41 ёшда, актёр. Наполеон ва Украина президенти ролларини ижро этган бу актёр эҳтимол чиндан Президентга айланиши мумкин. Зеленский «Халқ хизматкори» («Слуга народа») фильмида ўқитувчиликдан Украина президентига айланган шахс ролини ижро этган.\nСайловолди дастурида бир муддатга президент бўлмоқчилиги ва илгари сурадиган биринчи қонун лойиҳаси — «халқ ҳокимияти» ҳақида бўлишини маълум қилган. Халқ ҳокимиятга референдум орқали вазифалар қўйиши мумкин, дея таъкидлаган. Бундан ташқари, у ҳар бир тадбиркорга ўз даромадларининг 5 фоизини қонунийлаштиришга имкон берилиши, ҳар бир бола давлат томонидан ўзлаштирилаётган табиий захиралардан ўз ҳисобига даромад йиғиб бора олишини ваъда қилган.\nАхборотларга кўра, Украинанинг 11 миллионга яқин фуқароси президент сайловида овоз бермаган.


Шпаргалкадан фойдаланган 8 нафар ёшлар тестдан четлатилди - zarnews.uz\nШпаргалкадан фойдаланган 8 нафар ёшлар тестдан четлатилди\nАввал хабар қилганимиздек, бугун Самарқанд давлат университети академик лицейи ва вилоят олимпия захиралари тайёрлаш марказида Ички ишлар вазирлиги Самарқанд академик лицейи ва “Темурбеклар мактаби”га ўқишга кириш учун тест синовлари бўлиб ўтди.\n– Бу йил 2 мингга яқин йигит-қизлар Ички ишлар вазирлиги Самарқанд академик лицейида таҳсил олиш истагини билдирди, – дейди муассаса раҳбари, подполковник Актам Усмонов. – Улар психологик тест ва диктант топширди. Жисмоний тайёргарлиги синовдан ўтказилиб, билим ва дунёқарашига суҳбат орқали баҳо берилди. Ушбу синовлардан муваффақиятли ўтган ўқувчиларнинг 743 нафари тестда иштирок этди. Тест синовларида юқори балл тўплаган 200 нафар ёшлар лицейда ўқиш имкониятига эга бўлади.\nСамарқанд “Темурбеклар мактаби” масъуллари маълумотига кўра, мазкур муассасада ўқиш учун 731 нафар ўқувчи тест топшириши режалаштирилган. Улар ҳам даставвал ҳудудий мудофаа ишлар бўлимлари ва вилоят бошқармаси томонидан чуқурлаштирилган тиббий кўрик асосида танлаб олинган. Шунингдек, ёшлардан психологик тест, диктант олинган ва уларнинг жисмоний тайёргарлиги синовдан ўтказилиб, тестда иштирок этиш учун рухсат берилган.\nДарвоқе, “Темурбеклар мактаби”да ўқиш учун синовдан ўтган ёшларнинг 150 нафари (126 нафари ўзбек, 24 нафари рус гуруҳида) ўқишга қабул қилинади.\nШу куни тест синовларида абитуриентнинг ўрнига киришга уринган 70 га яқин “толкач”лар ички ишлар ходимлари томонидан тўхтатиб қолинди. Шунингдек, 3 нафар йигит-қиз тест синовларида иштирок этишдан бош тортди ва 8 нафари шпаргалкадан фойдалангани учун имтиҳондан четлатилди.\nМактаб-интeрнатларга қабул учун тeст синовлари қачон бўлиб ўтади?


Ўзбекистон эксперт ва ишбилармонлари Қозоғистон билан иқтисодий алоқаларни ривожлантиришни муҳокама қилишди\n16:27 / 20.12.2016 4284\nҚозоғистоннинг Ўзбекистондаги элчихонасида “Қозоғистон ва Ўзбекистоннинг жаҳон иқтисодий тренди давридаги ўзаро алоқаларининг янги имкониятлари” мавзусида давра суҳбати бўлиб ўтди. Унда савдо-саноат палатаси, бизнес-ассоциациялар, илмий-таҳлилий марказлар, ОАВ, шунингдек турли соҳада фаолият олиб борувчи 30 дан ортиқ компания вакиллари иштирок этди.\nҚозоғистоннинг Ўзбекистондаги элчиси Ерик Утембаев мамлакатлар ўртасидаги савдо-иқтисодий алоқалар, чегарага яқин минтақалар ўртасидаги ҳамкорлик ва тегишли лойиҳалар бўйича ўзаро ишлаб чиқаришни ривожлантириш юзасидан ўз фикрларини билдириб ўтди.\nДавра суҳбати иштирокчилари бизнес юритишда солиқ ва божхона талаблари, транзит-транспорт инфратузилмасини ривожлантириш ва трансчегаравий ғовларни соддалаштириш масалалари юзасидан фикр алмашдилар.\nДавра суҳбати якунида Е.Утембаев Қозоғистон элчихонаси ўзбек компанияларининг қозоқ бозорига чиқишига ҳар томонлама кўмак беришга тайёр эканлигини маълум қилди.\nЎзбекистонда Қозоғистон банкларининг имкониятлари қандай?


Адабиёт – минтақа халқлари умумий йўлини ёритувчи куч - Уч илдиз\nБу мавзуда Аҳмаджон Мелибоевнинг сафарномаси бўлғуси\nжурналистлар учун ажабтовур маҳорат мактаби бўлиши аниқ! Фақат уни қунт билан ўқиш керак, дейди Дониш домла устознинг ЎзАда ёритилган мақоласини намуна қилиб кўрсатар экан.\nЎЗБЕКИСТОН – ҚИРҒИЗИСТОН: Адабиёт – минтақа халқлари умумий йўлини ёритувчи куч\nДунё ҳикматлар хазинасига тўла уммонга ўхшайди. Бу хазинада олис ўтмишдан, одамлар, мамлакатлар, тузумлар тарихи ва тақдиридан келиб чиқадиган ва бугун учун ҳам ғоят аҳамиятли бўлган сабоқлар жуда кўп. Гап уларни англаш, ўтмиш хатоларини такрорламасликда. Бунинг учун кўп нарса керак эмас, тарихий тажриба унутилмаса, миллий хотира заифлашмаса, олдинга қараб интилиш, муаммоларни биргаликда ҳал қилиш туйғуси сусаймаса бўлди.\nМуттасил ўзгариб бораётган бугунги дунёнинг муҳим хусусияти шундаки, эндиликда жаҳоннинг ўта ривожланган, иқтисодий жиҳатдан бақувват, қўлини қайси томонга узатса етадиган давлати ҳам ўз ҳолича, бошқалардан узилган ҳолда, илмий-техникавий, маданий-маърифий ва бошқа алоқаларсиз яшай олмайди. Дунёнинг бугунги мураккаб муаммолари мазмун-моҳиятига кўра кенг қамровли бўлиб, уларни фақат биргаликда, бамаслаҳат, ҳар бир томон манфаатларидан келиб чиққан ҳолда ҳал қилиш мумкин. Шу боис ҳам Ўзбекистон Республикаси Президенти Шавкат Мирзиёевнинг дунё ва минтақа давлатлари билан яхши қўшничилик, дўстлик, қардошлик, манфаатли ҳамкорлик алоқаларини янги сифат босқичига кўтариш, амалий натижалар билан бойитишга доир сиёсати узоқ-яқин мамлакатларда ғоят хушнудлик билан кутиб олинди. Бу сиёсат жаҳон ҳамжамиятига мамлакатимизни янги қиёфада намоён этди.\nБугун Ўзбекистонда, бизга ёндош мамлакатларда бу янги йўлнинг дастлабки натижалари жамиятнинг ижтимоий ҳаётида, одамларнинг турмуш тарзида яққол кўзга ташланиб турибди. Юртбошимиз қўшни давлатлар раҳбарлари билан имзолаган муҳим битим ва келишувлар, чегаралардаги сунъий тўсиқларнинг олиб ташланиши, мамлакатимизда ташқи инвесторлар учун ҳуқуқий жиҳатдан кафолатланган ишончли муҳит юзага келиши ўзаро алоқаларга янгича маъно-мазмун бахш этди. Ўзбекистон Республикаси Вазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси, Ўзбекистоннинг Қирғизистондаги элчихонаси, Ўзбекистон Ёзувчилар уюшмаси ҳамкорлигида шу йилнинг 24-27 апрель кунлари Қирғизистон пойтахти Бишкек ҳамда Ўш шаҳрида бўлиб ўтган “Ўзбек-қирғиз адабиёти – дўстлик адабиёти” мавзусидаги учрашувлар фикримизга далил бўла олади.\nТ.Сотилғанов номидаги Қирғизистон Давлат филармониясининг муҳташам залида ўтказилган тадбирда ижодкор зиёлилар, миллий-маданий марказлар фаоллари, таниқли давлат ва жамоат арбоблари, дипломатик корпус вакиллари иштирок этдилар. Делегациямиз аъзолари икки мамлакат ўртасидаги маданий-маърифий алоқаларни, адабиёт ва санъат соҳасидаги ижодий ҳамкорликни кучайтириш борасида Ўзбекистонда амалга оширилаётган ишлар, миллий-маданий марказлар фаолияти ҳақида сўзлаб бердилар. Мамлакатимиздаги 50дан ортиқ мактабда таълим қирғиз тилида олиб борилади. “Обод қишлоқ” давлат дастури асосида Жиззах вилоятининг Манас қишлоғи бутунлай қайта қурилди. Президентимиз қарорига биноан буюк ёзувчи Чингиз Айтматов таваллудининг 90 йиллигини мамлакат миқёсида кенг нишонлаш борасида изчил ишлар амалга оширилмоқда. Мирзо Улуғбек номидаги Ўзбекистон Миллий университетида “Чингиз Айтматов ва Ўзбекистон” доимий экспозицияси фаолият юритмоқда. Уни келгусида адиб ҳаёти ва ижодини ўрганиш бўйича илмий-ижодий марказга айлантириш кўзда тутилган. Нашриётларда улуғ адибнинг асарлари қайта-қайта нашр этилаётир. Кино ижодкорлари янги бадиий ва ҳужжатли фильмлар яратиш устида ишлашмоқда. Театрларимиз саҳналарида ушбу йилнинг ўзида адиб асарлари асосида 10дан ортиқ спектакллар намойиш этилади. Ижодий ташкилотлар, олий ва ўрта-махсус ўқув юртларида адиб таваллудининг 90 йиллигига бағишланган илмий-адабий анжуманлар, мусиқий кечалар ўтказилмоқда. Таниқли адабиётшунос олим Зуҳриддин Исомиддинов “Манас” эпосини ўзбек тилига ўгирди, Тўқтағул оқин ижодига бағишланган йирик китоб нашр этилди. “Водийнома” журналида икки халқ тарихига оид янги илмий тадқиқотлар мунтазам эълон қилинмоқда. Бу хусусидаги маълумотлар кенг жамоатчилик, олимлар, ижодкорлар ва маҳаллий матбуотда жиддий қизиқиш уйғотди.\n– Ўзбекистонда менинг асарларим асосида 10дан ортиқ спектакллар намойиш этилганидан фахрланиб юраман,– деди таниқли адиб ва драматург Мар Бойжиев.– Бугун биз Ўзбекистонда бўлаётган ажойиб ўзгаришларни, мамлакат дунё кенгликларига янада дадил кириб бораётганини, Президент Шавкат Мирзиёев томонидан олиб борилаётган чинакам халқчил сиёсатни ҳавас билан кузатиб бормоқдамиз. Улуғ миллатдошимиз Чингиз Айтматовга бўлган ҳурмат-эътибордан ғоятда мамнунмиз. Бугунги тадбирдан кўриниб турибдики, адабиётлар дўстлиги икки халқ ўртасидаги дўстликни олтин кўприкка, бир улуғ йўлга айлантиради.\n– Илдизлари бир икки элмиз, урф-одатларимиз, мақсад-муддаоларимиз бир. Шундай экан, бир-биримиздан узоқлаша олмаймиз. Ўзбек дўстларимиз Иссиқкўлни кўрмаса, Саричелекда бўлмаса, Арслонбобда дам олмаса ёки биз бутун дунё ҳайрат билан томоша қилаётган, олам-олам завқ олаётган Самарқанд, Бухоро, Хива каби шаҳарларга саёҳат қилмасак, ўтмишнинг бу нодир дурдоналаридан баҳраманд бўлмасак, нима деган одам бўламиз,– деди Қирғизистон халқ ассамблеяси раиси Тогон Мамитов.\n– Авваллари адабий алоқаларимиз уфқи анча кенг эди, – деди ўз сўзида Қирғизистон ёзувчилари миллий уюшмаси раиси, шоир Акбар Рисқулов. – Ўзбек адабиётининг энг яхши намуналари қирғиз тилига таржима қилинган. Бу иш Тошкентда ҳам катта маҳорат билан бажарилган. Қирғиз адабиётининг таниқли вакиллари Тошкентда таълим олишган. Қирғиз тилидаги дастлабки нашрлар шу шаҳарда чоп этилган. Таассуфки, кейинги пайтларда бу алоқаларимиз сусайиб қолди. Чингиз оға Тошкентдаги нутқларидан бирида ёш адабиётчиларга қарата “Бир-бирингиздан узоқлашиб кетманглар, чунки бир-бирингизни ўқимасангиз, борди-келди қилмасангиз, вақти келиб таржимон орқали мулоқот қилишингизга тўғри келади”, деб айтган эди. Бугун Ўзбекистон раҳбарининг ташаббуси билан йўлларимиз очилмоқда, бу йўллар бир-биримизнинг дилимизга, ижод қаламимизга, қалб илҳомимизга етиб боради, ижодимизда янги саҳифалар очади, деган умиддаман. “Шарқ юлдузи” ва “Ала-тоо” журналларининг махсус сонларини ўзбек ва қирғиз адабиёти намуналари асосида чоп этишга келишиб олганимиз бу борадаги дастлабки қадам бўлсин.\nТаниқли шифокор, Қирғизистон Қаҳрамони, академик Миталлип Мамитов, Ўш шаҳар мэри Айтмамат Қадирбоев, А. Осмонов номидаги Қирғизистон Миллий кутубхонаси директори Жилдиз Бакашова, таниқли жамоат арбоблари Қувончбек Жороев, Эсенбек Тогонбаев, Бахтиёр Ваҳобов, Рашидхон Хўжаев, Бегижон Аҳмедов, Қирғизистон халқ ёзувчиси Мелис Абакиров, халқ шоири Рамис Рисқулов, Ўш давлат педагогика университети ректори Канибек Исаков ва бошқалар учрашувлар чоғи сўзлаган нутқларида икки мамлакат ўртасидаги чегараларни сунъий тўсиқлар мажмуасига эмас, дўстлик, ҳамкорлик, яхши қўшничилик, ўзаро ишонч ва ҳурмат-эҳтиром дарвозаларига айлантириш лозимлиги ҳақида гапириб, бу борадаги Ўзбекистон ташаббусини маъқулладилар.\nВилоят губернаторлиги, Ўш шаҳар мериясидаги қабул маросимларида ўзбек-қирғиз ҳамкорлик алоқаларининг қайта йўлга қўйилаётгани одамларни бир-бирига яқинлаштириш билан бирга, Ўзбекистон ва Қирғизистон раҳбарлари томонидан олиб борилаётган янги сиёсат яқин истиқболда янада кенгайишига, икки эл турмуш тарзида, фикри-зикрида муҳим ўзгаришлар юз беришига қатъий ишонч туйғусини уйғотмоқда. Ўш давлат педагогика университети ва шаҳар марказидаги ўрта мактабда ўтказилган тадбирларда иштирок этган ижодкор зиёлилар, олим ва санъаткорлар буни алоҳида эътироф этдилар. Тўрт кунлик сафар давомида, айниқса, Чингиз Айтматов уй-музейида ўтказилган сермазмун суҳбатда “Адабиёт миллатни юксак инсоний фазилатлар даражасида, миллатлараро муносабатларни баланд мақомда ушлаб турувчи, минтақа халқларининг умумий келажак йўлини ёритувчи кучдир”, деган фикр устуворлик қилди.\nNext story Россия ректорлар уюшмасининг XI съезди бўлиб ўтди\nPrevious story Мукофот Сизга мунтазир! (Блогерлар чемпионатига)


The message of Imam Khamenei to the world Muslims on 2017 Hajj pilgrimage in UZBEK Language (Yзбек)\nSeptember 1, 2017 - 10:44 PM News Code : 851816 Source : Parstoday Link:\nThe message of Imam Khamenei to the world Muslims on 2017 Hajj pilgrimage in UZBEK Language (Yзбек).\n(AhlulBayt News Agency) -\nВалҳамду лиллаҳи раббил оламин, вассалоту вассалом ала саййидина Муҳаммад хотамуннабиййин ва олиҳил тоҳирин ва саҳбиҳил мунтажабин.\nБу йил ҳам жаҳоннинг турли минтақаларидан муминларнинг улкан бир гуруҳига ҳаж амалларини бажариш саодатини ато айлаб, бу файзли сарчашмадан қониб ичишлари, ғанимат лаҳзалари қалб ва жонларни поклаб, мусаффо айловчи муъжизали шифобахш шарбатни эслатадиган кеча-кундузларни Аллоҳнинг азаматли уйи ёнида хушуъ, зикр ва тақаррубга лимо-лим ибодат билан ӯтказишни насиб этгани учун Аллоҳ таъолога шукрона айтамиз.\nҲаж роз ва рамзлардан иборат ибодат бӯлиб, Байтуллоҳ Илоҳий файз-баракот макони, Ҳақ ҳазратининг оятлари мазҳаридир. Ҳаж хушуъ ва тадаббур аҳли бӯлган мумин бандани юксак маънавий мақомларга кӯтариши, уни юқори савияли нуроний инсонга айлантириши мумкин. Шунингдек уни басиратли, жасоратли, мужоҳид ва ҳаракатчан шахсга айлантириши мумкин. Бу бебаҳо фаризанинг ҳам шахсий ва ҳам ижтимоий маънавий қирралари бӯртиб туради. Мусулмонлар жамияти эса бугунги кунда бу иккала қиррага ӯта эҳтиёжманддир.\nБир томондан энг ривожланган воситалардан фойдаланган моддиюнчилик жозибаси иғво келтириб чиқариш ва вайронагарчиликларни вужудга келтиришга ҳаракат қиляпти. Бошқа томондан мустабид тузум сиёсатлари томонидан мусулмонлар ӯртасига фитна солиш ва мухолифат оловини ёқиш, исломий мамлакатларни нотинчлик ва ихтилофлар дӯзахига айлантириш иши илгари сурилмоқда.\nҲаж мусулмон уммати юзланган бу икки улкан хасталикнинг шифобахш дориси бӯлиши мумкин. Ҳам қалбларни зангорлардан поклаб, тақво ва маърифат нури билан безайди ва ҳам кӯзларни ислом оламида руй бераётган аччиқ ҳодисаларни кӯрадиган даражада нурлик , бу ҳодисаларга қарши курашиш учун иродаларни мустаҳкамлаб, қадамларни устувор , қӯл ва зеҳнларни ҳаракатга шай айлайди.\nБугунги кунда ислом дунёси нотинчликка гирифтор этилган. Ахлоқий, маънавий ва сиёсий нотинчлик. Бунинг асосий сабаби бизнинг ғафлатимиз ва душманларнинг ёвузларча ҳужумидир. Биз нобакор душман ҳужумига қарши ӯзимизнинг диний ва ақлий вазифамизга амал қилмадик. Ҳам "Ашадда алал куффор"ни ва ҳам "руҳамаа байнаҳум" ни унутдик. Шу сабабли сионист душман ислом оламининг географик қалбига ӯрнашиб олиб, фитна уруғини сепмоқда. Биз эса Фаластинга нажот бахш этиш каби қатъий вазифамиз қолиб Сурия, Ироқ, Яман, Ливия ва Баҳрайн каби мамлакатлардаги ички урушлар ҳамда Афғонистон ва Покистонда тероризмга қарши кураш билан оввора бӯляпмиз.\nИсломий мамлакатларнинг раҳбарлари ва ислом оламидаги дин, сиёсат ва маданият арбобларининг зиммасида оғир масъулият бор. Бу бирдамликни қарор топтириш, ҳамда оммани миллий ва мазҳабий ихтилофлардан омонда сақлаш вазифаси. Мустабидлар ва сионизмнинг хиёнат ва душманликлари услубидан халқни огоҳлантириш вазифаси, оммани ахборот хуружи майдонларида қаршилик кӯрсата олишга тайёрлаш вазифаси, ислом мамлакатларидаги фожиали ҳодисаларнинг олдини олиш (бунга дунё миқёсида ғам-алам ва эътирозларга сабаб бӯлаётган Яман воқеалари мисол бӯла олади). Бошқалардан зулм чекаётган Мянмор мусулмонлари каби озчиликни ташкил этувчи мусулмонларни қатъий ҳимоя қилиш каби вазифалар... Ҳаммадан муҳим бу Фаластинни ҳимоя қилиш, яқин етмиш йил давомида бошқалар томонидан босиб олинган мамлакатини қайтариб олиш учун курашаётган бу халқни сӯзсиз қӯллаб-қувватлаш вазифаси.\nБулар ҳаммамизнинг зиммамиздаги муҳим вазифалардир. Бу нарсани халқлар ӯз давлатларидан талаб қилишлари лозим. Зиёлилар ва пешволар эса холис ният ва қатъий сай-ҳаракат ила уни амалга ошириш пайидан бӯлишлари керак. Бу ишлар Аллоҳ динининг нусрат топиши заминалари бӯлиб, Илоҳий ваъда асосида шаксиз Аллоҳнинг нусрати билан уйғундир.\nБулар ҳажнинг айрим сабоқларидир. Буларни англаб етиб, амал қиламиз деган умиддаман.\nБарчаларингизга мақбул ҳаж тилаб қоламан. Мино ва Масжидул ҳаром шаҳидлари хотирасини ардоқлайман. Уларга олий даражот насиб айлашини раҳим ва карим бӯлган Аллоҳдан тилаб қоламан.\nВассаламу алайкум ва раҳматуллоҳ.\nСаййид Али Хоманаий\nҲижрий-шамсий 1396 йил шаҳривар ойининг 7-куни.\nҲижрий-қамарий 1338 йил зулҳижжа ойининг 7-куни.


Ленинград вилоятида таксичи бошига отилган ўқдан кейин тирик қолди. Шифокорларга кўра¸ ўзбекистонлик муҳожирнинг бош суягини энсасидан тешиб кирган ўқ чап чаккадан тешиб ўтган, аммо мияга жиддий зарар етмаган. Бу Россияда охирги пайтларда меҳнат муҳожирларига қилинган навбатдаги ҳужумдир.\n25 октябрь кечки соат 10 ларда Санкт-Петербургнинг 2-Комсомольская кўчасидан маҳаллий такси компаниясига тушган буюртмани олган ўзбекистонлик йигит Ленинград вилоятининг Ломоносовский туманида жойлашган Ропша қишлоғига кўринишидан рус миллатига мансуб икки йўловчини олиб бориб қўйган.\n“Шевроле Ласетти” қишлоққа кириши биланоқ орқа ўриндиқда ўтирган шахс таксичига ўқ узади¸ салондан ўзини ташқарига отган муҳожир қишлоқ киришидаги қўриқчи томон қочиб, жон сақлаб қолади.\nЛомоносовский туман Ички ишлар бўлимининг Озодлик суҳбатлашган расмийси қўриқчининг зудлик билан полиция ва “тез ёрдам”га қўнғироқ қилганини билдирди:\n- Қўриқчи чақирган “Тез тиббий ёрдам” машинаси таксичини Петербургнинг 26-сонли шаҳар шифохонасига олиб кетди. Кейинроқ ҳодиса жойига етиб борган полиция ходимлари “Шевроле”ни “Луч” боғдорчилик хўжалиги ёнида кюветда аниқлади. Қонга беланган салонда полиция иккита резина ўқ ва тўртта гильза топди, деди Озодлик гаплашган расмий.\nСанкт-Петербургнинг 26-сонли шаҳар касалхонасидан олинган маълумотга кўра¸ исми ошкор этилмаётган ўзбек муҳожирининг бошида жарроҳлик операцияси ўтказилган ¸ ҳозирда унинг ҳаётига хавф-хатар йўқ.\nИчки ишлар бошқармаси расмийси мазкур ҳодиса юзасидан Россия Жиноят Кодексининг 112 моддаси асосида (Соғликка ўрта оғирликдаги жароҳат етказиш) жиноий иш очилганини билдирди.\nПолиция олиб борган оператив-қидирув ишлар натижасида ўзбекистонлик таксисининг 2-Комсомольская кўчасида истиқомат қилувчи 32 ёшли петербурглик томонидан чақиртирилгани маълум бўлди. Муқаддам судлангани аниқланган бу шахс ҳозирда қидирувга берилган.\nПетербургдаги ўзбекистонлик таксичига қилинган бу ҳужум охирги пайтларда муҳожирларга қилинаётган тажовузлардан навбатдагисидир.\n13 октябрь куни Москванинг Первомайская қўрғонида фарғоналик 24 яшар сартарош Достон Адеханов ўз мижози томонидан ўлдирилган эди. Оммавий ахборот воситаларида тарқатилган видеога кўра, сочи ёмон олинганини иддао қилган мижоз унинг юрагига уч марта ўткир тиғ суқиб олган. Воқеа кўчада, кўпчилик гувоҳлигида содир бўлган.\nРоссия ҳуқуқ-тартибот органлари россияликлар томонидан меҳнат муҳожирларига қилинаётган бундай ҳужумларни “майда безорилик” ёки “енгил жароҳат етказиш” ўлароқ таснифламоқда.


Ўзбекистонда жамоат транспорти нархи камида 2,5-3 баробарга оширилиши керак — Sof.uz\nСанжар Саид 19.09 19:25 4699 Колумнистлар\nБир томондан қараганда Ўзбекистондаги ҳозирги ойликлар, даромадлар ва шарт-шароитлар билан йўл ҳақини ошириш адолатсизликдек кўринади. Лекин йўл ҳақи миқдорлари реал сарф-харажатларга мос келмаётгани, яъни керагидан анча паст экани очиқ-ойдин ҳақиқат. Буни қуйидаги маълумотлар ҳам исботлаб турибди:\n2018 йилнинг тўртинчи чораги ва жорий йилнинг биринчи чорагида «Тошшаҳартрансхизмат» компанияси тузилмасидаги Тошкент автобус саройларида 38,715 млрд сўм, «Тошкент метрополитени»да эса бутун 2018 йил давомида ва 2019 йилнинг биринчи чорагида 9,011 млрд сўм миқдорида қарздорлик ҳосил бўлган.\nЭътибор қилинг: Тошкентдаги автобус саройлари бор-йўғи икки чорак ичида биргина дизел ёқилғиси учун «Ўзбекнефтгаз» компаниясидан 38,715 млрд сўм қарздор бўлган. Метрополитен эса бир йилу тўрт ой ичида электр энергиясидан 9,011 млрд сўм қарз бўлиб қолган. Натижада Вазирлар Маҳкамаси ушбу қарздорликларни ёпиш учун республика ва пойтахт бюджетидан маблағ ажратиш ҳақида қарор қабул қилди.\nБу нимани англатади? Бу йўл ҳақи реал сарф-харажатлардан паст бўлгани учун қарздорлик келиб чиққани ва уларни қоплаш яна халқнинг зиммасига юкланаётгани, яъни солиқ ва бошқа тўловлардан шаклланадиган республика бюджетидан қўшимча маблағ ажратилаётганидан далолат беради. Аммо бу нақадар адолатли?\nАхир ҳамма ҳам жамоат транспортидан фойдаланмайди, ўз шахсий транспорти, хусусий автобус ва таксилар хизматларидан фойдаланадиганлар ёхуд икки минг сўмни тежай деб иши, ўқишига велосипедда ёки пиёда бориб-келаётганлар қанча? Нима учун улар тўлаётган солиқлар ҳисобидан бошқалар жамоат транспортида арзонроққа юриши керак? Нима сабабдан пойтахтдагилар автобус-метрода арзонроқ юриши учун бошқа вилоятдаги солиқ тўловчилари пул тўлаши керак (бюджетнинг қўшимча даромадлар қисми ҳам халқ ҳисобидан шакллантириладими)?\nБундан ташқари, ойлик йўл чипталари тизими ҳам иқтисодий жиҳатдан зарар келтираётган бўлиши мумкин. Чунки битта чиптадан бир ой ичида чексиз ва мақсадсиз фойдаланиш мумкин. Шу боис ижтимоий ҳимоя мақсадида чиқарилган бу чипталардан саноқли марта (масалан, бир ойда 200 марта транспортга чиқиш каби) фойдаланиш каби чекловчи механизмлар ишлаб чиқилиши керак.\nЎзбекистонда жамоат транспорти жуда ҳам арзон эканини бошқа давлатлар, жумладан қўшни Қозоғистондаги йўл ҳақлари билан таққослаб ҳам билиш мумкин. Тўғри, у ердаги ойлик-даромадлар билан Ўзбекистондаги маошлар, тушумлар ўртасида катта фарқ бор, дейишингиз мумкин. Лекин ҳар бир меҳнат, ҳар бир хизматнинг нархи таннархидан келиб чиққан ҳолда ўз асл баҳоси, қийматида белгиланмас экан, бундан фақатгина хизмат кўрсатувчилар эмас, балки истеъмолчилар ҳам зарар кўради. Энг камида арзоннинг оши татимас, деганларидек, хизмат кўрсатиш сифати, оптимал йўналишлар ва интервалларда, ҳаракат жадвалларида ҳам муаммолар кўзга ташланаверади. Буни ўтган ҳафта охирида Тошкентда дизел ёқилғиси бўлмагани сабабли автобусларнинг йўналишларга чиқмагани, интервалларнинг чўзилиб кетганидан ҳам кўриш мумкин.\nҚолаверса, ҳар бир маҳсулот ва хизмат аслидан арзон баҳоланаётган экан, сизнинг ҳам меҳнатларингиз нархи пастлигича қолаверади. Бу сиз кимнингдир меҳнатини паст баҳолаб, арзонга нархлаётган бўлсангиз, сизни ҳам бошқалар ерга уришда давом этаверади, дегани.\nБунинг устига, бюджет маблағлари қайсидир боқиманда, ўзини ўзи эплай олмаётган давлат ташкилотларини молиявий соғломлаштиришга эмас, балки инфратузилмаларни ривожлантириш, халқ учун шарт-шароитлар яратишга кўпроқ сарфланиши керак.


Самарқанд вилояти прокурори қабулида тергов ва суриштирув билан боғлиқ 11 та мурожаат тушди - zarnews.uz\nСамарқанд вилояти прокурори Р.Машарипов фуқаролар ва юридик шахслар вакиллари учун қабул ўтказди.\nҚабул давомида 6 нафар шахснинг мурожаати бўйича қонуний тушунтириш берилиб, 26 та мурожаат кўриб чиқиш учун вилоят прокуратураси иш юритувига қабул қилинди. Бу мурожаатларнинг 3 таси уй-жой ва моддий ёрдам, 11 таси тергов ва суриштирув, 12 таси эса суд қарорлари ва уларнинг ижроси масаласида бўлди.\nЖумладан, М.Раҳимова ва бошқаларнинг мурожаати жойида қаноатлантирилди. Яъни, Самарқанд вилояти ИИБ томонидан Ш.Алимжановага нисбатан ўзгалар ишончига кириб, уларнинг мол-мулкини қўлга киритганлик ҳолати бўйича Жиноят кодексининг тегишли моддалари билан олиб борилаётган қўшимча тергов ҳаракатлари вилоят ИИБ тергов бўлимидан вилояти прокуратурасининг ўта оғир жиноятларни тергов қилиш бўлимига ўтказилди.\nТеглар: Сайёр қабул прокурор\nВилоят прокурорининг қўшработлик ёшлар билан учрашуви ноодатий бўлди\nТизим “Халқ прокуратураси” бўлади


АҚШда бир вақтнинг ўзида бир нечта кучли торнадо бўлиб ўтди\nДобавлено: 25.02.2016, 14:12\nАҚШнинг жанубида бир пайтнинг ўзида бир нечта кучли торнадо бўлиб ўтди, бунинг оқибатида асосан Луизана ва Миссисипи штатлари талофот кўрди.\nТабиий офат оқибатида 3 киши ҳалок бўлган, 30 киши тан жароҳати олган, 7 киши оғир аҳволда касалхонага ётқизилди, дея хабар берди “Eeuronews” нашри.\nКўп уйлар вайрон бўлган, 30 минг аҳоли электр қувватисиз қолган. Шамолнинг тезлиги соатига 300 километрни ташкил этган. Даҳшатли довул дарахтларни илдизи билан суғуриб олган, автомашиналарни ағдариб, уйларнинг томини учирган, электр симларини узиб юборган.\nТорнадо АҚШ да оддий ҳол бўлса-да, ҳамон одамларни ўзининг даҳшати билан қўрқувга солиб келмоқди. Унинг қачон бўлишини олдиндан башорат қилиб бўлмайди, қуюн бир неча дақиқада ҳамма жойни вайрон қилиш хусусиятига эга.


ГЕПАРИН РАСТВОР ДЛЯ ИНЕКЦИИ 5000ЕД 5МЛ №5\n149 500 so'mdan\nпрепаратнинг 1 мл эритмаси қуйидагиларни сақлайди:\nфаол модда: натрий гепарини - 5 000 ХБ/мл;\nБевосита таъсирга эга антикоагулянт, ўрта молекуляр гепаринлар гуруҳига мансуб, фибрин ҳосил бўлишини секинлаштиради. Антикоагулянт самараси in vitro ва in vivo аниқланади, бевосита венага юборилгандан кейин намоён бўлади.\nНатрий гепаринининг таъсир механизми, энг аввало, унинг IIа (тромбин), IХа, Ха, ХIа ва ХIIа қон қуюлиши фаоллаштирилган факторларининг табиий ингибитори ҳисобланган III антитромбин билан боғланишига асосланган. Гепарин натрий III антитромбин билан боғланади ва унинг молекуласида конформацион ўзгаришларни пайдо қилади. Натижада III антитромбиннинг IIа (тромбин), IХа, Ха, ХIа ва ХIIа қон қуюлиши факторлари билан боғланиши тезлашади ҳамда уларнинг ферментатив фаоллигини блоклайди. Гепарин натрийнинг III антитромбин билан боғланиши электростатик хусусиятга эга бўлиб, аҳамиятли даражада молекуланинг узунлиги ва таркибига боғлиқ бўлади (гепарин натрийнинг III антитромбин билан боғланиши учун таркибида 3-О-сульфатланган глюкозамин мавжуд пента-сахарид кетма-кетлиги зарур).\nГепарин натрийнинг III антитромбин билан биргаликда IIа (тромбин) ва Ха қон қуюлиши факторларини ингибиция қилиш хусусияти энг катта аҳамиятга эга. Гепарин натрийнинг Ха факторига тегишли фаоллигининг унинг IIа факторига тегишли фаоллигига нисбати 0,9-1.1 ни ташкил этади. Гепарин натрий қоннинг қовушқоқлигини пасайтиради, брадикинин, гистамин ва бошқа эндоген омиллар билан кучайтирилган қон томирлар ўтказувчанлигини камайтиради ва шу тарзда стаз ривожланишига тўсқинлик қилади. Гепарин натрий эндотелий мембраналари ва қоннинг шаклли элементлари юзасига сўрилиб олиб, уларнинг манфий зарядини ошириши мумкин, бу ҳолат тромбоцитларни адгезияси ва агрегациясига тўсқинлик қилади. Гепарин натрий силлиқ мушаклар гиперплазиясини секинлаштиради, липопротеинлипазни фаоллаштиради ва шу тарзда гиполипидемик таъсир кўрсатади ва атеросклероз ривожланишига тўсқинлик қилади.\nГепарин натрий комплемент тизимининг айрим компонентларини боғлайди, унинг фаоллигини пасайтирган ҳолда лимфоцитлар кооперациясига ва иммуноглобулинлар хосил бўлишига тўсқинлик қилади, гистамин, серотонинни боғлайди (яъни, аллергияга қарши таъсирга эга). Гепарин натрий буйрак қон оқимини кўпайтиради, мия қон томирларининг қаршилигини оширади, мия гиалуронидазлари фаоллигини камайтиради, ўпкаларда сурфактант фаоллигини пасайтиради, буйрак усти безлари қобиғида альдостероннинг ҳаддан ташқари синтезини бартараф қилади, адреналинни боғлайди, гормонал рағбатлантиришга тухумдонлар реакциясини модуляция қилади, паратгормон фаоллигини кучайтиради. Гепарин натрий ферментлар билан ўзаро таъсирланиш натижасида мия тирозингидроксилази, пепсиноген, ДНК-полимераз фаоллигини ошириши ва миозин АТФазлар, пируваткиназлар, PНK-полимеразлар, пепсин фаоллигини пасайтириши мумкин. Гепарин натрий ушбу таъсирларининг клиник аҳамияти ҳозиргача аниқланмаган ва етарлича ўрганилмаган.\nПрепарат вена ичига юборилгандан кейин таъсири деярли дарҳол 10-15 минутдан кечиктирилмай бошланади ва қисқа вақт – 3-6 соат давом этади. Препарат тери остига юборилгандан кейин таъсири секин – 40-60 минутдан кейин бошланади, бироқ 8 соат давом этади. Қон плазмасида ёки тромбоз жойида III антитромбин танқислиги гепарин натрийнинг антикоагулянт таъсирини камайтириши мумкин.\nПлазма оқсиллари билан боғланиши – 95% гача, тақсимланиш ҳажми жуда кичик – 0.06 л/кг (плазма оқсиллари билан кучли боғланиши туфайли қон томир оқимини тарк этмайди). Йўлдош тўсиқ ва кўкрак сутига ўтмайди.\nЭндотелиал ҳужайралар ва мононуклеар-макрофагал тизим ҳужайралари (ретикулоэндотелиал тизим ҳужайралари) томонидан жадал қамраб олинади, жигар ва талоқда жамланади.\nN-десульфамидаз ва кечроқ босқичларда гепарин жигарда метаболизмига қўшиладиган тромбоцитлар гепаринази иштирокида метаболизмга учрайди. Тромбоцитар IV омили (антигепарин фактори) метаболизмида иштироки, шунингдек гепарин натрийнинг макрофаглар тизими билан боғланиши тез биологик инактивацияни ва қисқа вақтли таъсирни изоҳлайди. Десульфатланган молекулалар буйрак эндогликозидази таъсирида паст молекуляр фрагментларга айланади. T1/2 1-6 соат (ўртача – 1.5 соат)ни ташкил этади; семиришда, жигар ва/ёки буйрак етишмовчилигида узаяди; ўпка артерияси тромбоэмболиясида, инфекцион касалликларда, хавфли ўсмаларда қисқаради.\nБуйраклар орқали, асосан, нофаол метаболитлар шаклида ажралиб чиқади ва фақат юқори дозаларда юборилганда ўзгармаган шаклда (50% гача) ажралиб чиқиши мумкин. Гемодиализ орқали ажралиб чиқмайди.\nАллергик реакциялар: тери гиперемияси, дорили иситма, эшакеми, ринит, тери қичишиши ва оёқ таги қизиб кетиши ҳисси, бронхоспазм, коллапс, анафилактик шок.\nҚон кетишлари: одатдаги – меъда-ичак ва сийдик чиқариш йўлларидан, препарат юборилган жойда, босимга учрайдиган соҳаларда, жарроҳлик яраларидан; турли аъзоларга қон қуйилиши (шу жумладан, буйрак усти безлари, сариқ тана, ретроперитонеал бўшлиқ).\nМаҳаллий реакциялар: оғриқ, гиперемия, гематома ва препарат юборилган жойда яраланиш, қон кетиши.\nБошқа потенциал ножўя самаралар қуйидагиларни ўз ичига олади: бош айланиши, бош оғриши, кўнгил айниши, қусиш, иштаҳа пасайиши, диарея, бўғимлардаги оғриқлар, АБ ошиши ва эозинофилия.\nГепарин билан даволаш бошланишида, баъзан, 80×109/л дан 150×109/л гача оралиқда тромбоцитлар миқдорига эга ўтиб кетувчи тромбоцитопения қайд этилиши мумкин. Одатда, ушбу вазият асоратлар ривожланишига олиб келмайди ва Гепарин билан даволаш давом эттирилиши мумкин. Кам ҳолларда, баъзан ўлим ҳолати билан якунланадиган оғир тромбоцитопения (оқ тромб пайдо бўлиши синдроми) қайд этилиши мумкин. Ушбу асорат тромбоцитлар 80 ×109/л дан камроқ ёки дастлабки даражадан 50% дан кўпроқ пасайган ҳолатда тахмин қилиниши керак, бундай ҳолатларда Гепарин юборилиши дарҳол тўхтатилади.\nОғир тромбоцитопенияси бўлган пациентларда коагулопатияси (фибриноген захиралари тугаши) ривожланиши мумкин.\nГепарин-индукция қилинган тромбоцитопения шароитида: тери некрози, гангрена, миокард инфаркти, инсульт ривожланиши билан бирга кечадиган артериал тромбоз.\nУзоқ вақт қўлланганда: остеопороз, суякларнинг спонтан синишлари, юмшоқ тўқималарнинг кальцификацияланиши, гипоальдостеронизм, ўтиб кетувчи алопеция, приапизм.\nГепарин билан даволаш фонида қоннинг биокимёвий кўрсаткичлари ўзгаришлари (қон плазмасида жигар трансаминазлари, эркин ёғ кислоталари ва тироксин фаоллигини ошиши; гиперкалиемия; Гепарин билан даволаш бекор қилинган фонида қайтар гиперлипидемия: қонда глюкоза концентрациясининг сохта ошиши ва бромсульфалеин синамасининг сохта-ижобий натижаси) кузатилиши мумкин.\nЮқори дозалар билан даволашни стационар шароитларда амалга ошириш тавсия этилади.\nТромбоцитлар сонини назорат қилиш даволаш бошланишидан олдин, даволашнинг биринчи кунида ва Гепарин буюрилган бутун вақт давомида қисқа оралиқлар орқали, айниқса, даволаш бошлангандан кейин 6 ва 14-кун ўртасида амалга оширилиши керак. Тромбоцитлар сони кескин пасайганда даволаш дарҳол тўхтатиш керак.\nТромбоцитлар сонининг кескин пасайиши гепарин-индукция қилинган иммун тромбоцитопенияни аниқлаш юзасидан келгуси тадқиқотлар ўтказилишини талаб қилади. Агар шундай ҳолат мавжуд бўлса, пациент келгусида Гепаринни (ҳатто паст молекуляр гепаринни) қабул қилиши мумкин эмаслиги тўғрисида хабардор қилиниши керак. Агар гепарин-индукция қилинган иммун тромбоцитопениянинг юқори эҳтимоли мавжуд бўлса, Гепарин қўлланиши дарҳол бекор қилиниши керак. Тромбоэмболик касаллик сабабли Гепарин қабул қилаётган пациентларда гепарин-индукция қилинган иммун тромбоцитопения ривожланган ёки тромбоэмболик асоратлар ривожланган ҳолатда бошқа антикоагулянт препаратлари қўлланиши керак. Гепарин-индукция қилинган иммун тромбоцитопенияси (оқ тромб пайдо бўлиш синдромига) бўлган пациентлар гепаринизация билан гемодиализ қилинмаслиги керак. Зарур ҳолларда, уларда буйрак етишмовчилигини даволашнинг муқобил усулларидан фойдаланиш керак. Дозани ошириб юборилишига йўл қўймаслик мақсадида қон кетиш (шиллиқ пардаларда қон кетиши, гематурия ва ҳ.к.) эҳтимолини кўрсатувчи клиник симптомлар доимий кузатиб борилиши керак. Гепаринга реакциялар мавжуд бўлмаган ёки Гепариннинг юқори дозалари буюрилишини талаб қиладиган пациентларда III антитромбин даражаси назорат қилиниши керак.\nИситма, тромбозлар, тромбофлебитлар, инфекцион касалликлар, миокард инфаркти, хавфли ўсмаларда, шунингдек жарроҳлик аралашувларидан кейин ва III антитромбин танқислигида гепарин натрийга резистентлик тез-тез кузатилади. Бундай ҳолатларда пухта лаборатория мониторинги (ФҚТВ ни назорат қилиш) талаб этилади. 60 ёшдан катта ёшдаги аёлларда Гепарин қон кетишини ошириши мумкин, шу туфайли ушбу тоифадаги пациентларда гепарин натрий дозаси пасайтирилиши керак.\nАртериал гипертензияси бўлган пациентларда Гепарин қўлланилганда мунтазам равишда артериал босим назорат қилиниши керак.\nДавони бошлашдан олдин ҳар доим коагулограмма текшируви ўтказилиши керак, паст дозалардан фойдаланилган ҳолатлар бундан мустасно.\nПерорал антикоагулянт даволашга ўтказилаётган пациентларга Гепарин буюрилишини қон қуюлиш вақти ва ФҚТВ натижалари терапевтик диапазонга келмагунгача давом эттириш керак.\nМушак ичига инъекция қилиш тақиқланган. Шунингдек, Гепарин қўлланилганда имкон қадар пункцион биопсияларга, инфильтрацион ва эпидурал анестезияга ва диагностик люмбал пункцияларга йўл қўйилмаслиги керак.\nАгар кўп миқдорли қон кетиш пайдо бўлса, Гепарин қўлланишини бекор қилиш ва коагулограмма кўрсаткичларини текшириш керак. Агар таҳлил натижалари норма доирасида бўлса, Гепарин қўлланиши оқибатида мазкур қон кетишнинг ривожланиш эҳтимоли минимал бўлади.\nКоагулограмма кўрсаткичларининг ўзгаришлари Гепарин қўлланиши бекор қилингандан кейин нормалашишга мойил бўлади.\nГепарин эритмаси сариқ тусли бўлиши мумкин бўлиб, бу унинг фаоллигини ёки ўзлаштирилишини ўзгартирмайди.\nПрепаратни суюлтириш учун фақат 0,9% ли натрий хлорид эритмаси ишлатилади!\nвеноз тромбозлари (шу жумладан оёқларнинг юзаки ва чуқур веналари тромбози, буйрак веналари тромбози) ва ўпка артерияси тромбоэмболиясини олдини олиш ва даволаш;\nбўлмачалар фибрилляцияси билан боғлиқ тромбоэмболик асоратларни олдини олиш ва даволаш;\nпериферик артериялар (шу жумладан, юракнинг митрал нуқсонлари билан боғлиқ) эмболияларни олдини олиш ва даволаш;\nўткир ва сурункали коагулопатиялар (шунингдек, ДВС-синдромининг I босқичи)ни даволаш;\nЭКГ да ST сегменти турғун кўтарилишсиз ўткир коронар синдроми (ЭКГ да ST сегменти кўтарилишсиз нотурғун стенокардия, миокард инфаркти);\nST сегменти кўтарилган миокард инфаркти; тромболитик даволашда, бирламчи сон тери орқали коронар реваскуляризацияси (стентлаш ёки стентлашсиз баллонли ангиопластика) ва артериялар ёки веналар тромбозлари ва тромбоэмболиялар юқори хавфи;\nмикротромб пайдо бўлиши ва микроциркуляция бузилишини олдини олиш ва даволаш, шу жумладан гемолитикоуремик синдромда, гломерулонефритлар (шу жумладан қизил югурик нефрити) ва жадаллашган диурез;\nгемотрансфузияда, экстракорпорал циркуляция тизимларида (юракда операциялар ўтказилганда экстракорпорал қон айланиши, гемосорбция, цитаферез) ва гемодиализда қон қуюлишини олдини олиш;\nпериферик веноз катетерларига ишлов беришда қўлланилади.\nГепаринга ва препаратнинг бошқа компонентларига юқори сезувчанлик;\nанамнезда ёки ҳозирги вақтда гепарин-индукция қилинган тромбоцитопения (тромбозли ёки тромбозсиз);\nқон кетиши (препаратни қўлланишида фойда, потенциал хавфдан юқори бўлган ҳолатлар бундан мустасно);\n· Поливалент аллергияси (шу жумладан, бронхиал астмаси) бўлган пациентларда.\n· Қуйидаги каби юқори қон кетиш хавфи билан боғлиқ патологик ҳолатларда:\n- юрак-қон томир тизими касалликлари:\n- ўткир ва ўткир ости инфекцион эндокардит;\n- оғир назорат қилинмайдиган артериал гипертензия;\n- аорта қатламланиши;\n- бош мия қон томирлари аневризми;\nмеъда-ичак йўлларининг аъзоларини эрозив-ярали шикастланишлари, жигар циррозида ва бошқа касалликларда қизилўнгач веналарининг варикоз кенгайиши, меъда ва ингичка ичак дренажларидан узоқ вақт фойдаланиш, ярали колит, геморрой;\nқон яратиш ва лимфатик тизим органлари касалликлари:\n- геморрагик диатез;\nмарказий нерв тизими касалликлари:\n- геморрагик инсульт;\n- бош мия жароҳати;\nIII антитромбин туғма танқислиги ва III антитромбин препаратлари билан ўрин босувчи даволаш (қон кетишлар хавфини камайтириш учун гепариннинг камроқ дозаларидан фойдаланиш керак).\n· Бошқа физиологик ва патологик ҳолатлар:\n- ҳайз кўриш даври;\n- хавф солувчи аборт;\n- туғишдан кейинги эрта давр;\n- оқсил-синтетик функциялар бузилишини ўз ичига олган оғир жигар касалликлари;\n- сурункали буйрак етишмовчилиги;\n- кўзларда, бош ёки орқа мияда яқинда бошдан кечирилган жарроҳлик аралашуви;\n- яқинда ўтказилган спинал (люмбал) пункция ёки эпидурал анестезияси;\n- пролифератив диабетик ретинопатия;\n- 3 ёшгача бўлган болалар;\n- кекса ёш (60 ёшдан катта ёш, айниқса, аёллар) да эхтиёткорлик билан буюриш керак.\nҚуруқ ва ёруғликдан ҳимояланган жойда 25°C дан юқори бўлмаган ҳароратда ва болалар ололмайдиган жойда сақлансин.\nЭритма хиралашса ёки чўкма хосил бўлган холатларда қўлланилмасин.\nДаволаш мақсадларида гепарин 15 ХБ/кг/соат (яъни, ўртача тана вазнига эга катта ёшдагилар учун – 1 минг ХБ/соат) дозада вена ичига томчилатиб инфузия шаклида буюрилади. Бевосита инфузиядан олдин, тез антикоагулянт самарага эришиш учун препарат 5 000 МЕ (1 мл) дозада вена ичига оқим билан юборилади. Агар вена ичига юборишнинг бирон-бир сабабга кўра амалга ошириш имкони бўлмаса, препарат тери остига суткасига 4 марта 10 000 ХБ (2 мл) дозадан юборилади. Суткалик доза 60-80 000 ХБ дан оширилмаслиги керак. Препарат фақат айрим ҳолатларда 10 кундан кўпроқ вақт давомида максимал суткалик дозада қўлланиши мумкин.\nОлдини олиш мақсадларда гепарин тромбозлар олдини олиш учун қорин тери остига суткасига 2 марта 5000 ХБ (1 мл) дозадан юборилади.\nГепарин натрий дозаси қон қуюлиши кўрсаткичлари (ФҚТВ мақсадли даражаси 60-85 секунд) ҳисобга олинган ҳолда буюрилиши керак.\nДаволаш давомийлиги тавсиялар ва қўллаш усулига боғлиқ. Вена ичига қўлланилганда даволашни оптимал давомийлиги 7-10 кунни ташкил этади, шундан кейин даволаш перорал антикоагулянтлар билан давом эттирилади (гепарин натрий билан даволашнинг 1-кунидан бошлаб ёки 5-кунидан 7-кунигача перорал антикоагулянтларни буюриш, гепарин натрий қўлланишини эса мажмуавий даволашнинг 4-5-кунида тўхтатиш тавсия этилади). Ён бош-сон веналари тарқалган тромбозларида Гепарин препарати билан узоқроқ даволаш курсларини ўтказиш мақсадга мувофиқдир.\nАлоҳида клиник вазиятларда гепарин натрий қўлланиши\n· ЭКГ да ST сегментининг турғун бўлмаган кўтарилишсиз ўткир коронар синдромида (ностабил стенокардия, ST сегменти кўтарилмаган миокард инфаркти)гепарин натрий ацетилсалицил кислотаси билан бирга миокард инфаркти ва ўлим ривожланиш хавфини камайтиради.\n· ЭКГ да ST сегменти кўтарилган миокард инфарктида гепарин натрий бирламчи тери орқали коронар реваскуляризацияда гликопротеин llb/IIla рецепторлари ингибиторлари билан биргаликда ва стрептокиназали тромболитик терапияда (реваскуляризация тез-тезлиги ортади) самарали. Шунингдек, Гепарин болюсли вена ичига 70-100 ХБ/кг дозада (агар гликопротеинлар llb/IIla рецепторлари ингибиторлари қўлланиши режалаштирилмаётган бўлса) ёки 50-60 ХБ/кг дозада (гликопротеинлар llb/IIla рецепторлари ингибиторлари билан бирга қўлланганда) юборилади.\n· ST сегменти кўтарилган миокард инфарктида тромболитик терапия: Гепарин болюсли вена ичига 60 ХБ/кг дозада юборилади (максимал доза 4000 ХБ), кейин эса вена ичига инфузия орқали 24-48 соат давомида 12 ХБ/кг (1000 ХБ/соатдан кўп эмас) дозада юборилади. ФҚТВ мақсадли даражаси 50-70 секунд, бу нормадан 1.5-2.0 баравар юқоридир; ФҚТВ назорат қилиш – терапия бошлангандан кейин 3, 6, 12 ва 24 соатдан кейин амалга оширилади.\n· Гепариннинг паст дозаларидан фойдаланиб жарроҳлик аралашувларидан кейин тромбоэмболик асоратлар олдини олиш:қорин тери бурмасига чуқур тери остига юборилади. Дастлабки доза – операция бошланишидан 2 соат олдин 5000 ХБ. Операциядан кейинги даврда – 7 кун давомида ёки пациентнинг ҳаракатчанлиги тўлиқ тиклангунгача (қайси бири олдинроқ бошланишига қараб) ҳар 8-12 соатда 5000 ХБ дозадан юборилади. Тромбоэмболик асоратларни олдини олиш учун Гепарин паст дозаларда қўлланганда ФҚТВни назорат қилиш шарт эмас.\n· Юрак-қон томир жарроҳлигида экстракорпорал қон айланиш тизимидан фойдаланиб амалга оширилган операцияларда қўлланиши: Гепариннинг дастлабки дозаси – энг камида 150 ХБ/кг. Кейинчалик 1 л инфузия эритмасига 30000 ХБ дозадан 15-25 томчи/минут тезликда узлуксиз вена ичига инфузия орқали юборилади. Умумий доза, одатда, 300 ХБ/кг ни (агар операциянинг тахмин қилинган давомийлиги 60 минутдан камроқ бўлса) ёки 400 ХБ/кг ни (агар операциянинг тахмин қилинган давомийлиги 60 минут ва ундан кўпроқ бўлса) ташкил этади.\n· Гемодиализда қўлланиши: Гепариннинг дастлабки дозаси – 25-30 ХБ/кг (ёки 10000 ХБ) вена ичига болюсли, кейинчалик 20000 ХБ/100 мл Гепарин 0.9% ли натрий хлорид эритмасида 1500-2000 ХБ/соат тезликда (агар гемодиализ учун тизимлар фойдаланиш бўйича қўлланмада бошқача кўрсатилмаган бўлса) узлуксиз инфузия орқали юборилади.\n· Педиатрияда гепарин натрий қўлланиши: болаларда Гепарин қўлланиши бўйича адекват назорат қилинадиган тадқиқотлар ўтказилмаган. Тақдим этилган тавсиялар клиник тажрибага асосланган: дастлабки доза – 75-100 ХБ/кг вена ичига болюсли 10 минут давомида юборилади, самарани бир маромда ушлаб турувчи доза: 1-3 ойлик ёшдаги болалар учун – 25-30 ХБ/кг/соат (суткасига 800 ХБ/кг), 4-12 ойлик ёшдаги болалар учун – 25-30 ХБ/кг/соат (суткасига 700 ХБ/кг), 1 ёшдан катта болалар учун – 18-20 ХБ/кг/соат (суткасига 500 ХБ/кг) вена ичига томчилатиб юборилади.\nСимптомлари: қон кетиш аломатлари.\nДаволаш: гепарин дозаси ошириб юборилиши туфайли пайдо бўлган кам қон кетишларда ушбу препарат қўлланишини тўхтатиш етарли бўлади. Кўп қон кетишларда гепариннинг ортиқча қисми протамин сульфати (100 ХБ гепарин натрийга 1 мг протамин сульфати) билан бартараф этилади. 1% (10 мг/мл) протамин сульфати эритмаси вена ичига жуда секин юборилади. Ҳар 10 минутда 50 мг (5 мл) дозадан кўпроқ протамин сульфати юборилиши мумкин эмас. Гепарин натрийнинг тез метаболизми ҳисобга олинган ҳолда, протамин сульфатининг талаб қилинадиган дозаси вақт ўтиши билан камаяди. Протамин сульфатининг керакли дозасини ҳисоб-китоб қилиш учун гепарин натрийнинг T1/2 вақти 30 минутни ташкил этади деб ҳисоблаш мумкин. Протамин сульфати қўлланганда ўлим ҳолати билан якунланган оғир анафилактик реакциялар қайд этилган, шу туфайли препарат анафилактик шокда шошилинч тиббий ёрдам кўрсатиш учун жиҳозланган бўлинма шароитларидагина юборилиши керак. Гемодиализ самарали эмас.\nГепарин йўлдош тўсиқ орқали ўтмайди. Ҳозирги вақтгача ҳомиладорлик вақтида Гепарин қўлланиши оқибатида ҳомила ривожланишидаги иллатлар эҳтимолини тасдиқловчи маълумотлар йўқ: Гепариннинг эмбрио- ёки фетотоксик таъсирини тасдиқловчи ҳайвонларда ўтказилган тажрибалар натижалари ҳам мавжуд эмас. Бироқ қон кетиши билан боғлиқ вақтидан олдин туғишлар ва беихтиёр абортлар хавфи ошиши тўғрисида маълумотлар бор. Ёндош касалликлари бўлган ҳомиладор аёлларда, шунингдек қўшимча даволанаётган ҳомиладорларда Гепарин қўлланганда асоратлар пайдо бўлиш эҳтимолини ҳисобга олиш керак.\n3 ойдан кўпроқ вақт давомида ҳар куни Гепариннинг юқори дозалари қўлланиши ҳомиладор аёлларда остеопороз ривожланиш хавфини ошириши мумкин. Шу туфайли Гепариннинг юқори дозаларининг узлуксиз қўлланиши 3 ойдан оширилмаслиги керак.\nЭпидурал анестезия антикоагулянт даволаш ўтказилаётган ҳомиладор аёлларда қўлланмаслиги керак. Қон кетиш пайдо бўлиши хавфида, масалан, хавфли абортда антикоагулянт терапия тавсия этилмайди.\nГепарин кўкрак сути билан ажралиб чиқмайди.\n3 ойдан кўпроқ вақт давомида ҳар куни Гепариннинг юқори дозалари қўлланиши эмизикли аёлларда остеопороз ривожланиш хавфини ошириши мумкин.


Жанубий Суданда самолёт қулаши оқибатида тожикистонлик икки учувчи ҳалок бўлди\nЖанубий Суданда Ан-26 юк самолёти ҳалокатга учраши оқибатида тожикистонлик икки учувчи Парвиз Қадиров ва Мирсултон Мираҳмедов ҳалок бўлди, дея ёзади маҳаллий ОАВ Тожикистон ТИВга таянган ҳолда.\nҲодиса 22 август куни юз берди. Вау ва Авейль аҳоли пунктлари томон парвоз қилаётган South West Aviation авиакомпаниясига қарашли самолёт Жуба аэропортидан ҳавога кўтарилганидан бир неча дақиқа ўтибқулаб тушди.\nТожикистон ТИВ маълумотига кўра, Қадиров бир ҳафта муқаддам иккинчи учувчи сифатида ишлаш учун Жанубий Суданга борган эди. Унинг акаси Хуршед вазирликка мурожаат қилиб укасининг жасадини ватанга олиб келишга ёрдам беришларини сўради.\nЯна бир учувчи – Мирсултон Мираҳмедов Россия фуқоросидир.\nСиньхуа агентлигининг хабар қилишича, ҳалокат оқибатида 17 киши, жумладан экипажнинг икки аъзоси вафот этди. Гувоҳларнинг журналистларга айтишларича, қутқарувчилар тирик ҳолда бир кишини самолётдан чиқариб олган ва шифохонага олиб боришган.


Йирик хорижий компания Ўзбекистонга кириб келиши...\n10.10.2018 20:08 0 2405\nКеча, 9 октябрь куни АКТ вазирлигида «Hangzhou Hikvision Technology Co., Ltd» компанияси президенти Янгжон Ху билан учрашув бўлиб ўтди. Унда Ўзбекистонда «Хавфсиз шаҳар» лойиҳасини амалга оширишда ушбу хорижий компаниянинг иштирок этиш имкониятлари муҳокама қилинди.\nУчрашувда томонлар лойиҳа билан боғлиқ масалаларни биргаликда ўрганишга келишиб олдилар. Бу эса «Хавфсиз шаҳар» лойиҳасини амалга оширишда концептуал ёндашувларни аниқлашда фойдали бўлиши мумкин.\n«Hikvision» компанияси «Хавфсиз шаҳар» лойиҳаларини амалга ошириш ва видеокузатув тизимлари соҳасидаги технологияларни жорий қилишда катта тажрибага эга. Бунга Сеул, Шанхай, Нью-Йорк, Украина, Беларусь ва Сингапурдаги 100 мингдан ортиқ IP-камерадан иборат «Хавфсиз шаҳар»ларни мисол келтириш мумкин. «Hikvision» маҳсулотлари жаҳоннинг 150 дан ортиқ мамлакатларида муваффақиятли қўлланилмоқда.\nхавфсиз шаҳар АКТ вазирлиги Hikvision


Бош сахифа > Раҳбарият > Хасанов Камолиддин Абдуразоқович\nТуғилган йили: Навоий вилояти, Кармана тумани\nМаълумоти: 2006 й. Тошкент Давлат иқтисодиёт университети (кундузги), 2014 й. Ўзбекистон Республикаси Президенти ҳузуридаги Давлат бошқаруви академияси тингловчиси. Мутахассислиги: маркетинг, Давлат бошқаруви\n2002-2006 йй. - Тошкент Давлат иқтисодиёт унверситети талабаси\n2007-2009 йй. - Навоий вилояти молия бошқармаси маҳаллий бюджет жамлама бўлими 1-тоифали иқтисодчиси\n2009-2010 йй. - Навоий вилояти молия бошқармаси даромадларни иқтисодий таҳлил қилиш ва режалаштириш бўлими бош иқтисодчиси\n2010-2011 йй. - Навоий вилояти ҳокимлиги молия бошқармаси даромадларни иқтисодий таҳлил қилиш ва режалаштириш бўлими бошлиғи\n2011-2012 йй. - Конимех тумани ҳокимлиги молия бўлими мудири\n2012-2014 йй. - Ўзбекистон Республикаси Президенти ҳузуридаги Давлат бошқаруви академияси тингловчиси\n2014-2014 йй. - Навоий шаҳар ҳокимлиги молия бўлими мудири\n2014-2016 йй. - Навоий вилояти статистика бошқармаси бошлиғи\n2016-2017 йй. - Навоий вилояти ҳокимлиги ҳудудларни комплекс ривожлантириш йиғма бошқармаси бошлиғи\n2017-2017 йй. - Навоий вилояти иқтисодиёт ва ҳудудларни комплекс ривожлантириш бош бошқармаси бошлиғи\n2017-2018 йй. - Ўзбекистон Ёшлар иттифоқи Марказий Кенгаши Молия иқтисод бўлими мудири\n2018-2019 йй. - Навоий вилояти Инвестициялар бўйича бош бошқармаси бошлиғи\n2019-2019 йй. - Навоий вилояти Инвестициялар ва ташқи савдо бошқармаси бошлиғи\n2019-2020 йй. - Навоий вилояти Инвестициялар ва ташқи савдо бошқармаси бошлиғининг биринчи ўринбосари\n04.02.2020 й. - Навоий вилояти ҳокими ўринбосари – вилоят инвестициялар ва ташқи савдо бошқармаси бошлиғи


Ўзбекистонда Амерсфорт концлагеридаги ўзбек асирлари қаҳрамонлиги ҳақида ҳикоя қилувчи ҳужжатли фильм суратга олинмоқда\nМазкур фильм 1941 йилда Смоленск остонасида асир тушган ва Голландиянинг Амерсфорт концлагерига жўнатилган 101 нафар ўзбек ўғлони ҳақида ҳикоя қилади. Йигитларни нацистларнинг ғоявий раҳнамоларидан бири ¬ - Геббельснинг шахсий топшириғига биноан, немис аскарлари “ёввойи халқлар” билан қандай курашаётгани ҳақидаги тарғибот фильмини суратга олиш учун тайёрлашади. Гитлернинг Совет Иттифоқини яшин тезлигида босиб олишга қаратилган режаси барбод бўлгач, ушбу асар немис аскарларининг тушкун руҳини кўтариши, рақибларнинг “қанчалик ночор ва инсонийликдан йироқ” эканини кўрсатиши лозим эди.\nАна шу мақсадда нацистлар 101 нафар ўзбекистонлик асирни танлаб олишди ва уларга маълум вақт мобайнида овқат беришмади. Немисларнинг суратга олиш гуруҳи етиб келганида, очликдан силласи қуриган ўзбек асирларининг олдига битта буханкани ирғитишади. Уларнинг назарида асирлар бир бурда нон учун бир-бирини ғажишга тайёр туриши керак эди. Аммо, ҳаммаси бошқача тус олди. Ўзбеклар нонни тенг бўлакларга тақсимлаб, бир-бирларига узатишди.\nНемислар бундай ғазабга минишди. Асирларни роса тепкилашди, кейин эса, отиб ташлашди. Шу тариқа Геббельснинг ваҳшиёна режаси йўққа чиқди.\n“Ўзбекистон Республикаси Президкенти Шавкат Мирзиёев Олий Мажлисга йўллаган мурожаатномасида мамлакатимизда ўзбек халқининг уруш йилларида кўрсатган жасоратини абадийлаштириш борасида кенг кўламли ишлар олиб борилаётганини қайд этди – дейди “Ўзбеккино” Миллий агентлиги директори Фирдавс Абдухолиқов. – аминманки, ўзбек ва голланд кино усталариниинг ҳамкорлиги натижасида халқимизнинг миллий руҳи, ўзбек асирларининг қаҳрамонона хатти-ҳаракатлари яққол очиб берилади”.\nАмерфорт лагерида ҳалок бўлган 101 йигит фронтга Самарқанд вилоятидан боргани тахмин қилинмоқда. Шу боис, “Ўзбеккино Миллий агентлиги томонидан голландиялик кинематографлар билан ҳамкорликда амалга оширилаётган ушбу лойиҳа Самарқанд вилояти ҳокимлиги томонидан молиялаштирилмоқда.\n“Ҳамюртларимизнинг бу жасорати ва инсонийлигини экранлаштиришга ўз ҳиссамизни қўшаётганимиздан мамнунман, - дейди Самарқанд вилояти ҳокими Эркинжон Турдимов. – Ёшли ва катта авлод вакиллари аждодларимиз қанчалик қаноатли ва матонатли, миллий қадриятларимизга содиқ бўлишганини билишлари лозим.\nСуратга олинаётган фильмнинг асосий ғояси ана шу тарихий факт ёрдамида ўзбек халқининг мардлиги, тантилиги, бағрикенглигини кўрсатишан иборат. Бу тарихий воқеани голландиялик журналист Ремко Рейдинг 20 йилдан бери тадқиқ қилиб келади. У айни пайтда Ўзбекистонга ташриф буюориб, инсонпарварлик ва қаҳрамонликни тасвирловчи ушбу киноасарни суратга олиш жараёнида иштирок этмоқда.\n“Лойиҳанинг бош мақсади урушнинг асл қаҳрамонлари хотирасига муносиб эҳтиром кўрсатишдан иборат, - дейди голландиялик журналист Ремко Рейдинг. – Ҳамкорликдаги изланишларимиз натижасида ушбу қаҳрамон жангчиларнинг номлари тикланиши ва уларнинг яқинлари топилишига астойдил умид қиламиз”.\nМазкур ҳужжатли фильмни Разика Мергенбаева сценарийси асосида режиссёр Шуҳрат Маҳмудов суратга олмоқда.\n07.08.2020 Москвадаги Третьяков галереясида ўзбек фильмларининг намойиши бўлиб ўтади\nЖорий йилнинг август-сентябрь ойларида Москвадаги Третьяков галереяси киномарказида ўзбек фильмларин...\n06.08.2020 Тошкентда Турк дунёси ҳужжатли фильмлари фестивалини ўтказиш режалаштирилган\nЖорий йилнинг 22-24 октябрь кунлари Тошкентда Турк дунёси журналистлари Федерацияси томонидан Турк д...\n06.08.2020 Ўзбек фильмлари Хитойнинг "Silk Road International Film Festival" кинофестивалида иштирок этиш учун таклиф қилинди\nЎзбек фильмлари Хитой Халқ Республикасининг нуфузли "Silk Road International Film Festival" кинофест...\n© 2011 – 2020 | Барча ҳуқуқлар “Ўзбеккино” Миллий агентлигига тегишли. Веб-сайт маълумотларидан фойдаланилганда веб-сайтга ҳавола бериш шарт.


Туризм соҳасига берилган имтиёзлар 2021 йил охирига қадар узайтирилади – Газета.uz\nТуризм соҳасига берилган имтиёзлар 2021 йил охирига қадар узайтирилади\nШавкат Мирзиёев пандемия сабабли туризм соҳаси учун 2020 йил охиригача берилган имтиёз ва преференцияларни 2021 йил охирига қадар узайтириш муҳимлигини таъкидлади. Шунингдек, аҳолининг бор-йўғи 19 фоизи жисмоний тарбия ва спорт билан қамраб олингани айтилди. Cпорт инфратузилмасини ривожлантириш масаласига алоҳида эътибор қаратилди.\nLotinchada 10 декабр 2020, 14:28 Сиёсат\nПрезидент Шавкат Мирзиёев раислигида туризм ва спорт соҳаларида амалга оширилаётган ишлар ҳамда келгуси йилдаги вазифалар муҳокамаси юзасидан видеоселектор йиғилиши ўтказилгани ҳақида хабар берган эдик.\nЙиғилишда давлат раҳбари пандемия сабабли туризм соҳаси учун 2020 йил охиригача берилган имтиёз ва преференцияларни 2021 йил охирига қадар узайтириш, аҳоли учун транспорт ва меҳмонхона хизматлари бўйича чегирмалар бериб, ички туризмни оммавий ташкил этиш муҳимлигини таъкидлади.\nВидеоселектор йиғилишида туристик масканлар ва инфратузилма объектларини кўпайтириш масаласига алоҳида тўхталиб ўтилди. Тошкент вилоятининг Бўстонлиқ туманида бу борада ўнлаб лойиҳалар амалга оширилмоқда. Хусусан, «Амирсой» курортининг иккинчи босқичи, «Билдирсой-Чимён-Нанай» халқаро курорти, «Хўжакент» дор йўли, 29 та меҳмонхона ва дам олиш масканлари қурилмоқда.\nБугунги кунда аҳолининг бор-йўғи 19 фоизи жисмоний тарбия ва спорт билан қамраб олинган. Аксинча, носоғлом турмуш тарзи, таркибида туз, қанд ва ёғ миқдори кўп бўлган ҳамда хамирли таом ва нонни меъёридан ортиқ истеъмол қилиш ҳолатлари кўп учрайди.\nДавлат раҳбарининг жорий йил 30 октябрдаги фармонида соғлом турмуш тарзини кенг татбиқ этиш ва оммавий спортни янада ривожлантириш бўйича жуда муҳим чора-тадбирлар белгиланган эди. Жумладан, туман марказлари ва шаҳарларда 3−5 километрлик «Саломатлик йўлаклари» барпо этиш вазифаси қўйилган.\nПрезидент жойларда спорт инфратузилмасини ривожлантириш масаласига алоҳида эътибор қаратди. Хусусий спорт иншоотлари, воркаут, мини-футбол, бадминтон, стритбол майдонлари ва фитнес заллари барпо этишга тадбиркорларни жалб қилиш бўйича топшириқлар берилди.\nМамлакатда халқаро спорт мусобақаларини ўтказиш орқали спорт туризмини ривожлантириш кераклиги таъкидланди. Хусусан, халқаро мототур ва велотур мусобақалари ташкил этилади, бунинг учун мамлакат ҳудудларидан Бўстонлиқ туманигача маршрут ишлаб чиқилади.